PRU15: Jumlah pengundi Selangor meningkat lebih 1.26 juta
Oleh MOHD YUNUS YAKKUB

31 Oktober 2022, 3:24 pm
SHAH ALAM – Jumlah pengundi berdaftar di Selangor meningkat lebih 1.26 juta atau 52.28 peratus bagi Pilihan Raya Umum ke-15 (PRU15).
Timbalan Pengarah Pejabat Pilihan Raya Selangor, Kamarul Azman Ahmad Sabri berkata, berdasarkan rekod mendapati jumlah keseluruhan pemilih pada PRU15 adalah seramai 3,677,848 berbanding pada PRU14 hanya 2,415,074.
Katanya, peningkatan jumlah pengundi ini didorong dengan pelaksanaan Undi18 dan pendaftaran automatik.
Menurut beliau, dari segi pecahan kesemua pengundi bagi PRU15 adalah jumlah pengundi biasa melibatkan 3,652,790 dan jumlah pengundi awal bagi tentera (7,468) manakala polis (16,779) serta di luar negara (811).
“Pengundi paling tinggi pada PRU15 adalah Parlimen Bangi dengan seramai 303,430 diikuti Kota Raja (244,712) dan Subang (230,940) manakala terendah adalah Sabak Bernam (51,609).
“Berdasarkan statistik, seramai 1,824,683 adalah pengundi lelaki manakala 1,853,165 adalah pemilih berdaftar perempuan,” katanya ketika ditemui selepas taklimat media berhubung PRU15 di sini, hari ini.

Menurut beliau, jumlah pengundi paling ramai adalah bagi kategori umur 21 hingga 59 tahun yang menyumbang 76 peratus atau 2,805, 596 diikuti warga emas berusia 60 tahun ke atas dengan 598,549 dan belia berusia 18 hingga 20 tahun berjumlah 273,703.
Kamarul Azman turut menjelaskan seramai 56,707 petugas SPR dalam PRU15 di Selangor kali ini dengan 974 pusat pengundi dibuka termasuk 51 pusat pengundi awal.
Selain itu, 6,219 saluran tempat mengundi dan sejumlah 22,003 botol dakwat disediakan untuk pilihan raya.
“Kita juga ingin memaklumkan bahawa empat pusat mengundi iaitu Sekolah Kebangsaan (SK) Seri Cempaka, Sekolah Jenis Kebangsaan Tamil (SJKT) Ladang Bukit Ijok, Sekolah Jenis Kebangsaan Cina(SJKC) Bukit Fraser, Balai Raya Lubuk Jaya beroperasi bermula pukul 8pagi hingga 2 petang.
“Sementara, empat pusat mengundi lain iaitu SJKT Ladang Sabak Bernam, SJKT Ladang Mary dan SJKT Selangor River serta SK Seri Gambut Tanjong Karang pula beroperasi antara pukul 8pagi hingga 4 petang. Kesemua ini melibatkan Parlimen Sabak Bernam, Hulu Selangor, Tanjong Karang dan Kuala Selangor,” ujarnya. -KOSMO!ONLINE


Belum ada bukti rakyat Malaysia terlibat insiden rempuhan di Seoul
Oleh AMREE AHMAD

31 Oktober 2022, 4:22 pm
PUTRAJAYA- Kementerian Luar mengulangi kenyataan bahawa belum ada lagi bukti sahih yang menunjukkan terdapat rakyat Malaysia maut dalam insiden rempuhan di Seoul kelmarin.
Bagaimanapun, Kementerian Luar Negeri memaklumkan pihaknya sedang giat bekerjasama dengan pihak berkuasa Korea Selatan untuk menyemak perkara itu.
“Kami masih dalam usaha untuk memastikan kesahihan berkaitan dakwaan konon terdapat warga Malaysia yang terkorban dalam insiden itu yang tular menerusi media sosial.
“Warga Malaysia yang memerlukan bantuan konsular atau maklumat terkini mengenai kejadian buruk itu boleh menghubungi pihak kedutaan menerusi saluran yang disediakan,” katanya di sini tadi.
Susulan itu, rakyat Malaysia yang berada di Seoul dan mempunyai maklumat berkaitan insiden itu boleh menghubungi Canseri Malaysia di talian +8210 8974 8699
Sejak semalam, hantaran yang mendakwa ada rakyat Malaysia maut dalam peristiwa berdarah bersempena sambutan Halloween di Itaewon, Seoul tular di media sosial.

Insiden yang berlaku kira-kira pukul 10.15 malam (9.15 malam waktu Malaysia) pada Sabtu itu telah meragut seramai 154 nyawa apabila lebih 100,000 orang bersesak membanjiri kawasan tersebut.
Setakat ini, seramai 154 mangsa terbunuh akibat sesak nafas selepas ditolak kumpulan individu di laluan belakang dengan 128 orang daripadanya merupakan penduduk Korea Selatan sendiri.
Sementara 26 warga asing maut dengan paling ramai dari Iran iaitu lima orang diikuti China dan Rusia masing-masing empat individu serta Jepun dan Amerika Syarikat masing-masing dua mangsa. – KOSMO! ONLINE


Agong dimasukkan ke IJN jalani prosedur, pemeriksaan kesihatan susulan
Oleh KOSMO!

31 Oktober 2022, 3:46 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menjalani prosedur dan pemeriksaan kesihatan susulan di Institut Jantung Negara (IJN), Kuala Lumpur selama beberapa hari bermula hari ini.
Pengelola Bijaya Diraja, Datuk Indera Ahmad Fadil Shamsuddin berkata, Seri Paduka Baginda akan berangkat pulang bersemayam di Istana Negara selepas menjalani pemeriksaan tersebut yang dijangka selesai pada hujung minggu ini.
“Adalah dimaklumkan bahawa kesihatan Seri Paduka Baginda secara amnya adalah dalam keadaan baik dan tidak membimbangkan.
“Seri Paduka Baginda dijadualkan menjalani prosedur tersebut pada pertengahan September lalu, tetapi ditangguhkan,” katanya dalam satu kenyataan di sini hari ini.
Ahmad Fadil memberitahu, penangguhan itu berikutan keberangkatan Seri Paduka Baginda dan Raja Permaisuri Agong, Tunku Azizah Aminah Maimunah Iskandariah ke United Kingdom selama lima hari bermula 16 September lalu bagi menghadiri Istiadat Pemakaman Negara mendiang Ratu Elizabeth II.
“Seluruh rakyat diseru bersama-sama mendoakan semoga Seri Paduka Baginda menjalani prosedur serta pemeriksaan kesihatan susulan dengan lancar serta dikurniakan keafiatan yang berpanjangan,” ujarnya. -KOSMO! ONLINE


PRU15: Saya terima mana-mana kawasan yang diberikan – KJ
Oleh KAMARIAH KHALIDI

31 Oktober 2022, 3:17 pm
PUTRAJAYA- Penyandang Parlimen Rembau, Khairy Jamaluddin Abu Bakar sedia menerima mana-mana kawasan yang ditawarkan Barisan Nasional (BN) pada Pilihan Raya Umum ke-15 (PRU15) akan datang.
Timbalan Ketua UMNO Bahagian Rembau itu berkata, kesemua keputusan berhubung calon [ada PRU15 akan diumumkan tidak lama lagi.
“Tidak tahu lah, saya rasa semua keputusan berkenaan calon pilihan raya akan diumumkan tidak lama lagi. Biarlah ia diumumkan pucuk pimpinan parti.
“Saya terima mana-mana kawasan yang diberikan,” katanya pada sidang akhbar perkembangan Covid-19 di sini hari ini.
Khairy diminta mengulas mengenai namanya yang tidak berada di dalam senarai calon BN di Negeri Sembilan dan dijangka bakal dipertaruhkan  di Parlimen Sungai Buloh.
Kelmarin, media melaporkan Menteri Kesihatan itu hampir pasti disahkan sebagai calon kerusi Parlimen Sungai Buloh pada PRU15.

Sebelum ini Khairy mengumumkan memberi laluan kepada Timbalan Pengerusi BN, Datuk Seri Mohamad Hasan untuk bertanding di Parlimen Rembau.
Dalam perkembangan lain, Khairy berkata, Kementerian Kesihatan (KKM) menghantar syor-syor berkaitan prosedur operasi standard (SOP) pada hari pengundian kepada pihak Suruhanjaya Pilihan Raya (SPR).
Katanya, SOP tersebut akan diumumkan oleh SPR. – KOSMO! ONLINE


Ular sawa 20 kg menyorok dalam enjin kenderaan
Oleh NOOR HAYATI MAMAT

31 Oktober 2022, 4:17 pm
HULU TERENGGANU – Naluri seorang lelaki yang tidak sedap hati sewaktu memandu kenderaan pelbagai guna, Toyota Avanza di Lebuh Raya Pantai Timur 2 (LPT2) terbukti tepat apabila rupa-rupanya seekor ular sawa melingkar pada bahagian atas enjin kenderaan itu.
Kehadiran ular sawa seberat kira-kira 20 kilogram berkenaan hanya disedari apabila lelaki berusia 50 tahun berkenaan memberhentikan kenderaan untuk pemeriksaan di kawasan Rehat dan Rawat (R&R) Ajil di sini pada pukul 5.45 petang semalam.
Pegawai Pertahanan Awam Malaysia(APM) Daerah Hulu Terengganu, Mohd. Zabri Abd. Razak berkata, sewaktu kejadian, lelaki itu dalam perjalanan pulang ke rumahnya di Kuala Terengganu selepas menghantar anaknya ke Politeknik Muadzam Shah, Rompin, Pahang.
“Dia pada mulanya tidak sedap hati mendengar bunyi geseran mencurigakan di dalam bahagian enjin kenderaannya.
“Terkejut dia rupa-rupanya seekor ular sawa batik melingkar di bahagian atas enjin tersebut sebelum bertindak menghubungi pihak berkuasa,” katanya ketika dihubungi Kosmo! di sini hari ini.
Mohd. Zabri berkata, sepasukan anggota APM bergegas ke R&R Ajil dan mengambil masa hampir 25 minit untuk menangkap haiwan reptilia berkenaan.

Beliau berkata, ular sawa yang berjaya ditangkap tersebut telah dibawa ke Pusat Kawalan Operasi APM Daerah Hulu Terengganu untuk tindakan lanjut.
“Kita bercadang untuk melepaskan semula haiwan reptilia berkenaan di habitat asal pada masa terdekat,” katanya. – KOSMO! ONLINE


Empat pejabat mufti negeri buat kajian waktu Maghrib di tanah tinggi
Oleh AMREE AHMAD

31 Oktober 2022, 4:25 pm
PUTRAJAYA- Setelah hampir sedekad berlalu, kajian mengenai penetapan waktu permulaan Maghrib di kawasan tanah tinggi di Malaysia sekali lagi dilakukan di ibu negara baru-baru ini.
Menurut Jabatan Mufti Selangor, proses dilaksanakan secara bersama dengan Pejabat Mufti Wilayah Persekutuan (PMWP), Jabatan Mufti Kerajaan Negeri Sembilan dan Pulau Pinang.
Menerusi hantaran dalam laman sosial agensi itu, kajian tersebut dilakukan di Menara Kuala Lumpur ketika cerapan anak bulan baharu taqwim Hijrah yang kelaziman diadakan berkala.
“Berdasarkan hitungan falak, waktu maghrib di lokasi tanah tinggi akan lebih lewat berbanding tanah rata seperti puncak Bukit Bendera, Pulau Pinang dan Gunung Jerai, Kedah.
“Umat Islam yang berada di tempat berkenaan akan mendirikan solat fardu Maghrib lebih lambat daripada mereka yang tinggal di bahagian bawah bukit atau gunung tersebut,” katanya.
Bagaimanapun, pihak jabatan itu tidak mendedahkan mengenai rumusan daripada hasil kajian berkenaan secara terperinci dan kemungkinan dapatan tersebut akan diperhalusi lebih teliti.

Difahamkan, kajian itu dilakukan sebagai persediaan menjelang pembukaan rasmi bangunan tertinggi Asia Tenggara, Merdeka 118 pada tahun depan kerana aras diduduki paling tinggi ialah 502 meter.
Kali terakhir kajian seumpama itu pernah dilaksanakan ialah pada 2013 lalu yang melibatkan PMWP dengan mendapat kerjasama daripada Jabatan Kemajuan Islam Malaysia (Jakim).
Bangunan ikonik di negara rantau Asia Barat itu turut mengandungi masjid yang paling tinggi di dunia terletak di tingkat 158 dengan panorama menjangkau jauh sehingga 100 kilometer. -KOSMO! ONLINE


‘Influencer’ dipuji masak sendiri 340 kg sotong jamu jemaah masjid
Oleh MOHD. HAIKAL ISA

31 Oktober 2022, 3:28 pm
PETALING JAYA – Berat sama dipikul, ringan sama dijinjing.
Barangkali pepatah itu sesuai bagi menggambarkan kebaikan yang dilakukan pempengaruh media sosial (influencer), Aleeya Zailan dan suaminya, Azri Aziz.
Aleeya dan suaminya yang dikenali sebagai Big Boss memasak sendiri hidangan untuk diagihkan kepada kira-kira 340 jemaah masjid sempena sambutan Maulidur Rasul di Masjid As-Syakirin Gombak, Selangor baru-baru ini.
Menerusi video dikongsikannya di media sosial, kelihatan pasangan itu dan beberapa pembantu mereka bertungkus-lumus menyediakan masakan pada hari tersebut.

“Sebanyak 340 kilogram (kg) sotong sedia untuk dimasak sebelum dibawa ke masjid bagi menjamu jemaah. Bahkan, kami turut menyajikan beberapa lauk lain seperti sambal sardin, gulai daging dan sayur goreng,” celotehnya sambil tangan ligat menumis bahan.
Mencecah ratusan ribu tontonan, rata-rata netizen menyifatkan sikap ditunjukkan Aleeya dan keluarganya itu sesuatu yang jarang berlaku dalam kalangan individu berstatus jutawan.

Masakan tidak, mereka berpandangan Aleeya semestinya mampu mengupah katerer, namun pasangan tersebut melakukannya sendiri dari awal hingga akhir.
Bukan itu sahaja, mereka turut memberi sumbangan dalam bentuk barangan asas dan keperluan harian kepada asnaf dalam kariah masjid tersebut.
Lebih menarik, menurut Aleeya, segala bahan masakan dibeli menggunakan duit diberikan pengikutnya ketika sesi siaran langsung di TikTok dan Facebook. – KOSMO! ONLINE


Wanita keguguran, suami pula hilang tanpa berita
Oleh NOR SHAFAWATI YUP

31 Oktober 2022, 4:30 pm
SEREMBAN – Seorang wanita keguguran anak pertama manakala suaminya yang merupakan anggota polis bantuan pula hilang tanpa khabar berita selepas keluar bekerja pada 20 Oktober lalu.
Ziela Shafina, Resely, 35, mengalami keguguran selepas terbabit kemalangan jalan raya ketika dalam perjalanan ke rumah ibu mentuanya di Pekan, Pahang untuk mencari suami, Azrulnizam Mohamed Rashid, 47.
Adik angkat pasangan itu, Khairulnajiha Fadjar Marta, 26, berkata, kali terakhir kakak angkatnya menghubungi suami pada 21 Oktober lalu dan lelaki itu memberitahu akan pulang ke rumah mereka di Seremban.
“Abang keluar bekerja pada malam 20 Oktober lalu di sebuah bank di Seremban dengan menunggang motosikal jenis Modenas Kriss nombor pendaftaran CEF 5630.
“Bagaimanapun, rakan sekerjanya memaklumkan abang keluar dari tempat kerja pada pukul 1 pagi dan tidak kembali. Kali terakhir kakak menghubungi suaminya pukul 6 petang, 21 Oktober lalu dan memaklumkan dia berada di rumah ibunya di Pekan,” katanya ketika dihubungi di sini hari ini.
Khairulnajiha berkata, selepas itu, Azrulnizam gagal dihubungi, malah telefon bimbitnya juga dimatikan sebelum memutuskan ke rumah ibu mentua kakaknya di Pekan pukul 12.30 tengah malam hari sama.

“Sewaktu dalam perjalanan, kami terlibat kemalangan dengan seekor lembu. Kereta rosak, tetapi kami tetap meneruskan perjalanan.
“Ketika berada di Pekan, ibu mertua kakak memaklumkan abang sudah pulang ke Seremban jadi kami bertolak pulang semula ke sini,” katanya.
Menurut Khairulnajiha, lebih menyedihkan keesokan harinya, kakaknya mengalami pendarahan dan disahkan mengalami keguguran.
“Kakak sudah buntu mencari suaminya. Dia memerlukan sokongan moral daripada lelaki itu memandangkan kandungan tersebut adalah anak sulung mereka.
Orang ramai yang mempunyai maklumat mengenai Azrulnizam diminta menghubungi talian 018-3144686. – KOSMO! ONLINE


Tragedi Itaewon boleh dielak – Yoon Hong-bin
Oleh NUR AL-FAIRUZA SYARFA NOR SAIDI

31 Oktober 2022, 3:57 pm
PELAKON popular K-drama, Yoon Hong-bin merupakan antara saksi situasi cemas yang berlaku semasa pesta Halloween di Itaewon, Korea Selatan baru-baru ini.
Menurutnya, sebelum kejadian rempuhan maut tersebut berlaku ada petanda awal yang memungkinkan episod hitam itu boleh dielak.
“Semasa kejadian, saya mendengar jeritan orang ramai yang meminta untuk tidak menolak antara satu sama lain kerana polis hanya berada di jalan utama.
“Apabila saya keluar dari jalan untuk merokok, ternampak pula kejadian kejar-mengejar ambulans,” kata pelakon My Love, My Family itu.
Sempat membantu beberapa orang di sana, Hong-bin menyaksikan babak sedih apabila orang merayu-rayu memanggil nama orang tersayang yang sudah tidak sedarkan diri.
Hong-bin turut menyedari kesukaran pihak polis mengawal keadaan disebabkan jumlah orang yang terlalu ramai.

Namun, apa yang lebih mengecewakan apabila tiada sesiapa yang boleh membantu menjadi penunjuk arah yang kepada orang untuk keluar dari tempat sesak.
“Saya harap ramai yang boleh memberikan kerjasama selepas ini supaya perkara sebegini tidak berlaku lagi,” ujar Hong-bin kecewa.
Kejadian yang berlaku pada malam 29 Oktober lalu tersebut meragut nyawa hampir 200 orang termasuk seorang pelakon, Lee Jihan, 24.
Difahamkan, penari kumpulan YGX iaitu Jihyo turut berada di lokasi kejadian tetapi dia terselamat dalam rempuhan tersebut kerana pulang awal. – KOSMO! ONLINE


PKR digesa tukar calon Sungai Buloh
Oleh KOSMO!

1 November 2022, 11:32 pm
PETALING JAYA – Parti Keadilan Rakyat (PKR) digesa untuk menukar calon Sungai Buloh sebaik Barisan Nasional menamakan Khairy Jamaluddin Abu Bakar untuk bertanding di kawasan Parlimen berkenaan.
Gesaan itu timbul selepas satu hantaran dimuat naik oleh pemilik akaun Twitter, The_Mamu yang kemudian mendapat balasan pengikut Pakatan Harapan.
Hantaran yang dimuat naik di Twitter hari ini.
“Tak boleh tukar nanti backfire. Jalan saja benda dah umum,” kata Babah Reform
“Lawan tetap lawan. Biar pengundi menentukan,” kata Mandy
“Harap Rafizi buat sesuatu, faham kawan KJ tapi biarlah teruji juga yang menang tu nanti,” gesa Ali Wafi. – KOSMO! ONLINE


Friends Of BN jadi calon PRU15
Oleh KOSMO!

1 November 2022, 11:54 pm
KUALA LUMPUR – Presiden Kongres India Muslim Malaysia (KIMMA), Datuk Seri Syed Ibrahim Kader tampil sebagai calon Barisan Nasional (BN) bagi kerusi Parlimen Puchong.
Presiden Makkal Sakti, R S Thanenthiran pula sebagai calon Parlimen Nibong Tebal, manakala T. Loganathan dari Parti Barisan Kemajuan India SeMalaysia (IPF) di Parlimen Jelutong.
Razalif Mohamad Zain dari Parti Cinta Malaysia (PCM) akan bertanding di kerusi Bukit Bendera.
KIMMA, Makkal Sakti, IPF dan PCM merupakan Friends Of BN. – KOSMO! ONLINE


Piala Malaysia: Negeri Sembilan FC mara ke suku akhir
Oleh AFIFI HAFIZ MOHD NOR

1 November 2022, 11:19 pm
SEREMBAN – Pasukan Negeri Sembilan FC (NSFC) berjaya mara ke suku akhir Piala Malaysia walaupun sekadar seri ketika menentang Kedah Darul Aman FC (KDA FC) 0-0 malam ini.
Perlawanan timbal balik yang berlangsung di Stadium Tuanku Abdul Rahman, Paroi menyaksikan kedua-dua pasukan cuba untuk menjaringkan gol namun tidak berhasil.
Sebelum ini, pada perlawanan yang berlangsung di Stadium Darul Aman, Kedah menyaksikan NSFC berjaya menghasilkan kelebihan dua gol.
Separuh masa pertama dengan kedudukan seri 0-0 tamat dengan tambahan masa 3 minit.
Pembantu Jurulatih KDA FC, Abdul Hadi Abdul Hamid dilayangkan kad merah pada minit ke-70 kerana mengganggu tugas pengadil.
Perlawanan tamat selepas tambahan masa empat minit diberikan. – KOSMO! ONLINE


PRU15: Shahidan tetap akan bertanding
Oleh SYED AZLAN SAYED HIZAR

1 November 2022, 11:49 pm
ARAU – Penyandang kerusi Parlimen Arau, Datuk Seri Shahidan Kassim yang digugurkan sebagai calon mengesahkan akan tetap bertanding pada Pilihan Raya Umum Ke-15 (PRU15).
Katanya, beliau akan bertanding atas tiket parti lain yang akan dimaklumkan dalam masa terdekat.
Shahidan memberi bayangan bakal mewakili parti atau blok politik yang mempunyai semangat perpaduan ummah, Perikatan Nasional (PN).
“Saya adalah calon boleh menang. Saya akan bertanding dan akan tanya dulu ketua-ketua cawangan atas tiket apa saya akan bertanding.
“Saya akan pilih parti yang menggerakkan ke arah muafakat nasional. Setakat ini, belum ada perbincangan lagi tetapi mereka sudah maklum tentang apa yang berlaku terhadap saya,” katanya ketika ditemui di Pusat Khidmat Datuk Seri Shahidan Kassim, Kubang Gajah di sini sebentar tadi.
Dua nama besar di Perlis, Shahidan dan Timbalan Menteri Komunikasi dan Multimedia, Datuk Zahidi Zainul Abidin digugurkan selepas BN mengumumkan calon lain bertanding di dua kerusi tersebut.

Shahidan turut mengkritik tindakan Presiden UMNO, Datuk Seri Ahmad Zahid Hamidi susulan pemilihan calon di negeri Perlis dan menyifatkan tindakan itu merosakkan dominasi BN di negeri tersebut.
“Ini dengan bangganya pilih hantar calon dari luar (ke Parlimen Arau dan Padang Besar),” katanya.
Shahidan menegaskan dia tidak takut dikenakan tindakan tatatertib oleh parti jika bertanding atas tiket parti lain kerana beliau bukan keluar parti, namun memberi bayangan bakal dipecat kerana kritikan keras terhadap Presiden UMNO.
Dalam pada itu, menyentuh mengenai calon Parlimen Arau, Shahidan berkata,
Datuk Rozabil Abd. Rahman ialah orang luar yang tidak mempunyai apa-apa jawatan dalam parti.
“Dia (Rozabil) orang Pulau Pinang, dia datang jenguk-jenguk Perlis dan saya lantik sebagai Setiausaha Politik saya.
“Akhirnya saya tidak sangka dia melawan saya balik,” tambahnya. – KOSMO! ONLINE


Calon PN di Kelantan, Terengganu diumumkan dalam masa terdekat
Oleh SITI A'ISYAH SUKAIMI

1 November 2022, 11:41 pm
KUALA LUMPUR – Calon Pakatan Nasional (PN) bagi kerusi Parlimen di Kelantan dan Terengganu serta dua lagi kerusi Parlimen dan tiga kerusi Dewan Undangan Negeri (DUN) tidak diumumkan pada malam ini.
Pengerusi PN, Tan Sri Muhyiddin Yassin berkata, bagi kerusi Parlimen di Kelantan dan Terengganu, ia akan dimaklumkan dalam masa terdekat berkemungkinan esok atau lusa.
Menerusi senarai calon-calon yang diedarkan kepada pihak media, dua lagi calon bagi kerusi Parlimen yang belum diumumkan ialah Parlimen Arau, Perlis (calon Pas) dan Parlimen Batang Lupar, Sarawak (calon Pas).
Tiga lagi calon kerusi DUN yang belum diumumkan pada malam ini ialah kerusi DUN Kayang, Perlis (calon Pas), DUN Pengkalan Baharu, Perak (calon Bersatu) serta DUN Malim Nawar, Perak (calon Pas).
Terdahulu, antara calon tumpuan diumumkan pada malam ini termasuk Muhyiddin yang mempertahankan kerusi Parlimen Pagoh; Setiausaha Agung Bersatu, Datuk Seri Hamzah Zainuddin (Parlimen Larut) dan Timbalan Presiden Bersatu, Datuk Seri Ahmad Faizal Azumu (Parlimen Tambun).
Selain itu, Pengerusi Badan Pimpinan Negeri Bersatu Pahang, Datuk Seri Saifuddin Abdullah (Parlimen Indera Mahkota); Ahli Majlis Pimpinan Tertinggi Bersatu, Datuk Seri Mohamed Azmin Ali (Parlimen Gombak); Timbalan Presiden Pas, Datuk Seri Tuan Ibrahim Tuan Man (DUN Cheka) serta Naib Presiden Pas, Datuk Idris Ahmad (Parlimen Bagan Serai).

Sebelum ini, PN sudah menamakan tiga calonnya yang akan bertanding iaitu Naib Presiden Bersatu, Datuk Dr. Radzi Jidin di Parlimen Putrajaya, Ketua Srikandi Bersatu, Datuk Seri Rina Harun di Parlimen Sepang serta timbalannya Datuk Mas Ermieyati Samsudin di Parlimen Masjid Tanah. – KOSMO! ONLINE


PRU15: Fathul Bari, Zahida dan Rozabil muka baharu Parlimen Perlis
Oleh SYED AZLAN SAYED HIZAR

1 November 2022, 11:36 pm
KANGAR – Barisan Nasional (BN) mengumumkan tiga muka baharu bertanding di kerusi Parlimen di negeri ini pada Pilihan Raya Umum Ke-15 (PRU15).
Pengumuman itu sekali gus menggugurkan dua nama besar yang merupakan penyandang kerusi Arau dan Padang Besar.
Ketua Pergerakan Puteri UMNO, Datuk Zahida Zarik Khan terpilih untuk bertanding di kerusi Parlimen Padang Besar yang disandang Datuk Zahidi Zainul Abidin.
Bagi Parlimen Arau pula, Datuk Rozabil Abd. Rahman diumumkan sebagai calon bertanding di kerusi disandang Datuk Seri Shahidan Kassim.
Manakala di Parlimen Kangar, Datuk Dr. Fathul Bari Mat Jahya akan bertanding menentang penyandang, Noor Amin Ahmad dari Parti Keadilan Rakyat (PKR). – KOSMO! ONLINE


KL City benam PDRM untuk ke suku akhir
Oleh MOHD. FITRIE MUHAMAD

1 November 2022, 11:21 pm
KUALA LUMPUR – Juara bertahan Piala Malaysia, Kuala Lumpur City mengesahkan slot suku akhir selepas mengetepikan cabaran wakil Liga Premier, PDRM FC 4-0 secara agregat.
Cemerlang dengan kemenangan 3-0 pada aksi pertama, Khamis lalu, Stadium Bola Sepak Kuala Lumpur sekali lagi menjadi bukti kemenangan 1-0 The City Boys pada aksi timbal balik, sebentar tadi.
Bagaimanapun, tugas berat menanti pengendalinya, Bojan Hodak untuk menambah bisa ke dalam pasukan memandangkan KL City mempersiakan banyak peluang terbaik.
Terdahulu, walaupun Hodak kembali menyenaraikan Paulo Josue dan Akram Mahinan di jentera tengah, PDRM FC yang memerlukan empat gol untuk layak tampil berani melakukan serangan ke kubu tuan rumah.
Sebaik memasuki minit ke-27, pengadil bertugas, S. Logeswaran terpaksa menghentikan perlawanan selama kira-kira enam minit selepas salah satu lampu limpah stadium padam.
Jordan Mintah yang jadi taruhan KL City seakan belum lagi menemui keyakinan apabila gerakan diaturnya terlalu mudah dipatahkan pertahanan PDRM FC sekaligus tiada sebarang gol mampu dihasilkan sepanjang babak pertama.

Kemasukkan penjaring terbanyak Piala Malaysia musim lalu, Romel Morales dan Zhafri Yahya jelas menambah kualiti serangan KL City namun beberapa peluang terbaik sepanjang 10 minit awal babak kedua terus menemui jalan buntu.
Seterusnya, PDRM FC menggandakan serangan sebaliknya jurang pengalaman menjadi pemisah, menyaksikan pertahanan KL City berjaya membaca gerakan dengan baik.
Minit ke-89, gol yang dicari-cari KL City akhirnya hadir menerusi Zhafri yang melakukan rembatan rendah untuk menewaskan penjaga gol lawan, Firdaus Irman Mohd. Fadhil.
Di suku akhir, misi KL City untuk mempertahankan kejuaraan berdepan tugas cukup mencabar apabila dijadualkan menentang Terengganu yang menyingkirkan Sri Pahang 9-3 secara agregat. – KOSMO! ONLINE


Gabungan muka lama, baharu perkuat BN
Oleh KOSMO!

1 November 2022, 11:21 pm
KUALA LUMPUR – Calon-calon yang diketengahkan Barisan Nasional (BN) adalah gandingan muka baharu dan lama yang mempunyai kekuatan rekod berbakti kepada rakyat dan kesegaran idea, serta sudut pandang yang bugar demi kestabilan dan kemakmuran negara.
Presiden BN, Datuk Seri Ahmad Zahid Hamidi berkata, dengan demografi pengundi yang semakin remaja, iaitu 51.4 peratus daripada kira-kira 21 juta pengundi, berumur 18 hingga 40 tahun, adalah menjadi tanggungjawab BN meletakkan gandingan yang membimbing dan dibimbing.
“Keseimbangan ini penting kerana Barisan Nasional bukanlah parti yang kelangsungan hayatnya, bergantung kepada pendekatan populis.
“Sebaliknya Barisan Nasional sentiasa meletakkan dasar-dasar bertanggungjawab, realistik dan mampu menjadi penawar kepada pelbagai permasalahan, yang menyentuh soal fundamental negara dan kesejahteraan rakyat,” jelasnya.
Beliau berkata demikian ketika berucap pada Majlis Pengumuman Calon Barisan Nasional di Menara Dato’ Onn sebentar tadi.
Tambah Ahmad Zahid lagi, memasuki PRU15, menuntut Barisan Nasional melakukan perubahan besar melangkaui kepentingan politik kepartian.

Katanya, rakyat sudah semakin jelak dan ‘letih’ dengan percaturan politik ketika ini.
“Maka dengan sebab itu, kesemua calon yang diketengahkan kali ini, adalah barisan yang telah memberikan aku janji dan sumpah, untuk bekerja sepenuh hati kepada rakyat.
“Menjaga amanah rakyat dan memastikan diri bebas sebarang bentuk penyimpangan, salah guna kuasa dan rasuah demi kestabilan negara.
“Kestabilan ini sudah tentu akan menatijahkan pembentukan sebuah kerajaan yang kukuh, dan meletakkan keutamaan, bagi mengembalikan kemakmuran ekonomi negara dan berupaya menangani isu-isu ‘poket’ dan ‘perut’ rakyat,” katanya.
Tambahnya lagi, calon-calon Barisan Nasional yang kita tampilkan pada pilihan raya kali ini, mempunyai tanggungjawab dan beban amanah yang amat besar.
“Saya ingin menggariskan keutamaan, yang menanti bakal-bakal wakil rakyat Barisan Nasional selepas PRU15 ini nanti. Prinsip keutamaan ini adalah taat iaitu tetap, khidmat dan muafakat,” jelasnya. – KOSMO! ONLINE.


MIC tidak hadir kerana ada mesyuarat – Ahmad Zahid
Oleh KOSMO!

1 November 2022, 11:45 pm
KUALA LUMPUR – “MIC tidak hadir kerana ada mesyuarat”.
Demikian jawapan Pengerusi Barisan Nasional (BN), Datuk Seri Dr. Ahmad Zahid Hamidi berkenaan ketiadaan Presiden MIC di Dewan Tun Hussein Onn, Pusat Dagangan Dunia Kuala Lumpur (WTCKL) malam ini.
Terdahulu, Kosmo! melaporkan kelibat Presiden MIC, Datuk Seri S. Vigneswaran tidak kelihatan pada majlis Pengumuman Calon BN di Menara Dato’ Onn malam ini.
Ketika ucapan Setiasusaha Agong BN, Datuk Seri Zambri Abdul Kadir sebentar tadi juga, nama presiden MIC tidak disebut.- KOSMO! ONLINE.


Annuar Musa tenang nama tak naik
Oleh KOSMO!

1 November 2022, 11:43 pm
PETALING JAYA – Ketua UMNO Bahagian Ketereh, Tan Sri Annuar Musa berjiwa besar apabila bersikap tenang selepas namanya tidak dicalonkan sebagai calon Barisan Nasional (BN) atau Perikatan Nasional (PN) untuk mempertahankan kerusi Parlimen tersebut.
“BN dan PN serentak mengumumkan senarai calun PRU 15 masing-masing malam ini. BN menyenaraikan calon pilihan Presiden UMNO.
“Sudah tentulah segala kepandaian dan kebijaksanaan telah dikerah untuk memilih calun terbaik yang diyakini akan membawa kemenangan kepada BN,” katanya dalam satu hantaran di Facebook hari ini.
Annuar turut mengucapkan selamat bertanding kepada semua calon-calon tersebut. – KOSMO! ONLINE


Korea Selatan, Afrika Selatan laung amaran
Oleh AZIZAN HASHIM

1 November 2022, 10:58 pm
IPOH – Korea Selatan dan Afrika Selatan memberi amaran terhadap kemampuan masing-masing dalam kejohanan hoki Piala Sultan Azlan Shah di Stadium Azlan Shah sebentar tadi.
Juara bertahan, Korea Selatan membaham tuan rumah, Malaysia 3-0 manakala Afrika Selatan membenam Pakistan 4-1 .
Dua jaringan Jang Jonghyun dan satu lagi oleh Kim Hyeonhong membolehkan anak buah Shin Seok Hyo berada di atas tuan rumah.
Jonghyun membuktikan dia sebagai pakar pukulan sudut penalti dengan dua jaringan melalui kuisan kencang melepasi Hafizuddin Othman.
Nyata pemain Malaysia tidak mempunyai jawapan terhadap permainan sistematik dan berkesan Korea Selatan.
Sementara itu Afrika Selatan mula menunjukkan belang pada suku kedua.

Selepas terikat 0-0 selama 24 minit yang menyaksikan kedua-dua pasukan berbalas serangan, Afrika Selatan memecah kebuntuan melalui Trevor Junior de Lora pada m-25.1
Dua minit kemudian, Connor Beauchamp melebarkan kedudukan pasukannya dari pukulan sudut penalti.
Anak buah Garreth Ewing mengukuhkan kedudukan dengan dua jaringan pada suku ketiga melalui Brian Senzweshihle Ngubane pada m-38 dan Vameron Yves Norman le Forestier (43).
Pakistan cuba bangkit dan berjaya merapatkan jurang pada minit 47 melalui tetapi jaringan Abdul Shahid itu nyata sudah terlambat. – KOSMO! ONLINE


Selangor ‘bergelut’ sebelum ke suku akhir
Oleh MUHAMMAD ZUHAILY BADLISHAH

1 November 2022, 11:15 pm
PETALING JAYA – Selangor FC mengesahkan tiket ke suku akhir Piala Malaysia menerusi kemenangan agregat 3-0 ke atas Kelantan United FC selepas menang 1-0 di Stadium Majlis Bandaraya Petaling Jaya (MBPJ) sebentar tadi.
Satu gol pada aksi timbal balik peringkat 16 itu sudah cukup buat Selangor melangkah ke pusingan seterusnya selepas menang 2-0 dalam perlawanan pertama di Stadium Sultan Muhammad Ke-IV, Kota Bharu minggu lalu.
Bagaimanapun, masih banyak kerja rumah perlu dilakukan oleh skuad Gergasi Merah yang terpaksa menunggu sehingga minit ke-90 untuk menjaringkan gol pada aksi di Stadium MBPJ itu.
Gol tersebut berpunca hasil sepakan percuma Muhammad Mukhairi Ajmal Mahadi yang ditanduk masuk oleh pemain tengah Kelantan United, Nik Akif Syahiran Nik Mat ke gawang sendiri.
Skuad bimbingan Tan Cheng Hoe itu sebenarnya berpeluang menjaringkan lebih banyak gol tetapi gagal dilakukan kerana penyudah tumpul jentera serangan pasukan tuan rumah.
Juara Piala Malaysia 33 kali itu juga sepatutnya mendahului pada awal babak pertama tetapi rembatan penyerang import Brazil, Herlison Caion melambung tinggi melepasi gawang gol Kelantan United.

Kelantan United turut mempunyai beberapa peluang untuk mengejutkan Selangor tetapi malangnya gagal diambil dengan baik oleh barisan pemain Nazrulerwan Makmor itu.
Hasilnya, Selangor yang hanya memerlukan seri untuk layak, berjaya meraih gol tunggal perlawanan pada lewat permainan hasil jaringan sendiri Nik Akif Syahiran pada minit ke-90.
Kemenangan itu membolehkan Selangor bertemu Negeri Sembilan FC di suku akhir yang akan berlangsung 6 dan 11 November ini selepas lawan tersebut menang 2-1 secara ageregat ke atas Kedah Darul Aman FC. – KOSMO! ONLINE


Lebih 10,000 penyokong BN banjiri WTCKL
Oleh KOSMO!

1 November 2022, 10:52 pm
KUALA LUMPUR – Dianggarkan lebih 10,000 barisan jentera bersama pemimpin Barisan Nasional mula memasuki pekarangan Dewan Tun Hussein Onn, Pusat Dagangan Dunia Kuala Lumpur (WTCKL) malam ini.
Di bahagian luar pula, suasana meriah dalam kalangan penyokong turut dirasai menantikan pengumuman calon parlimen daripada Barisan Nasional bagi Pilihan Raya Umum ke-15 (PRU15) 19 November ini.
Tinjauan Kosmo! di lokasi dari pukul 7 petang mendapati pengamal media tempatan dan antarabangsa sudah berkumpul menantikan keputusan tersebut.
Antara ‘nama besar’ yang dilihat sudah memasuki pintu dewan adalah Tan Sri Noh Omar, Khairy Jamaluddin, Tengku Zafrul Aziz dan Tengku Razaleigh Hamzah serta beberapa nama besar yang lain. -KOSMO! ONLINE.


Shahidan, Tajuddin dan Zahidi tiada dalam senarai calon BN
Oleh KOSMO!

1 November 2022, 10:30 pm
PETALING JAYA – Desas-desus beberapa nama besar dalam Barisan Nasional (BN) tidak dicalonkan pada Pilihan Raya Umum Ke-15 (PRU15) terjawab malam ini.
Antara nama yang tidak disenaraikan semula sebagai calon BN di kawasan masing-masing ialah penyandang kerusi Parlimen Pasir Salak, Datuk Seri Tajuddin Abdul Rahman.
Turut tiada dalam senarai ialah Penyandang Parlimen Kuala Kangsar, Datuk Mastura Mohd, Datuk Seri Shahidan Kassim (Arau) dan Datuk Zahidi Zainul Abidin (Padang Besar).
Begitu juga penyandang kerusi Parlimen Ketereh, Tan Sri Annuar Musa, Datuk Seri Dr. Adham Baba (Tenggara) dan Datuk Halimah Mohamed Sadique (Kota Tinggi).
Bagaimanapun masih terdapat beberapa kerusi yang menimbulkan kontroversi seperti kerusi Parlimen Jempol dan Maran belum diumumkan.
Senarai calon BN untuk kerusi Parlimen PRU15 dibacakan oleh Pengerusi BN, Datuk Seri Dr. Ahmad Zahid Hamidi. – KOSMO! ONLINE


PRU15: Spekulasi orang BN jumpa Tun M
Oleh KOSMO!

1 November 2022, 10:43 pm
PETALING JAYA – Spekulasi bertiup kencang sejak petang tadi mendakwa beberapa nama besar dalam Barisan Nasional (BN) mula melakukan pertemuan dengan Tun Dr. Mahathir Mohamad.
Difahamkan, pertemuan itu dipercayai dilakukan selepas terdapat pihak yang tidak berpuas hati kerana tidak dicalonkan untuk bertanding pada Pilihan Raya Umum ke-15 atas tiket BN.
Bagaimanapun, kesahihan pertemuan itu belum dapat dipastikan. – KOSMO! ONLINE


PRU15: DAP tanding lapan DUN dan 4 Parlimen, tiga calon Melayu
Oleh ABDUL RASHID ABDUL RAHMAN

1 November 2022, 11:02 pm
BENTONG – DAP yang akan bertanding di lapan kerusi Dewan Undangan Negeri (DUN) di Pahang dalam Pilihan Raya Umum Ke-15 menampilkan tiga muka baharu termasuk dua calon Melayu.
Mereka ialah calon muda Ho Chi Yang berusia 27 tahun yang bertanding di kerusi DUN Tanah Rata, Muhammad Khairil Khalid (DUN Pulau Manis) dan Thomas Su di DUN Ketari.
Selain tiga kerusi DUN itu, DAP turut bertanding di lima lagi kerusi DUN Pahang dalam pilihan raya umum kali ini iaitu Tras, Mentakab, Sabai, Triang dan Bilut.
Tengku Zulpuri Shah Raja Puji yang juga calon DAP di kerusi Parlimen Lipis turut dicalonkan bagi kerusi DUN Tras.
Bagi kerusi DUN Mentakab, Sabai, Triang dan Bilut pula, DAP mengekalkan penyandang kerusi berkenaan iaitu Woo Chee Wan, D. Kamache, Leong Yu Man dan Lee Chin Chen.
Dalam pada itu Setiausaha Agung DAP, Anthony Loke berkata, dalam PRU kali ini menyaksikan jumlah kerusi ditandingi DAP di Parlimen dan DUN di Pahang meningkat satu kerusi iaitu Parlimen Lipis dan DUN Pulau Manis.

Katanya, calon yang dipilih DAP di Pahang juga adalah daripada pelbagai kaum termasuk tiga calon Melayu iaitu Young Syefura, Tengku Zulpuri dan Mohammad Khairil.
Anthony pada 26 Oktober lalu mengumumkan empat calon daripada parti itu akan bertanding di kerusi parlimen di Pahang.
Mereka ialah Young Syefura Othman (Bentong), Chow Yu Hui (Raub), Chiong Yoke Keong (Cameron Highlands) dan Tengku Zulpuri di kerusi parlimen Lipis. – KOSMO! ONLINE


PRU15: Johari sahut cabaran, rampas semula Parlimen Titiwangsa
Oleh KOSMO!

1 November 2022, 10:55 pm
KUALA LUMPUR – “Kalau nak tahu siapa juara sebenar tunggulah PRU15 nanti”.
Demikian tegas calon Barisan Nasional (BN) yang akan mewakili Parlimen Titiwangsa, Datuk Seri Johari Abdul Ghani ketika mengulas mengenai pemilihanya di parlimen tersebut.
Jelasnya, beliau berjanji akan memberikan khidmat terbaik kepada pengundi di kawasan yang ditandinginya itu.
” Saya telah bertanding di sini (Titiwangsa sejak 2014 dan sekali saya menang dan sekali kalah.
“Ia ibarat bermain bola, kalau nak tahu siapa menang siapa kalah kena tunggu PRU15 nantilah, pemenang sebenar akan ditentukan,” katanya ketika ditemui Kosmo! di Menara Dato Onn di sini malam ini.
Mengulas lanjut, Johari berkata, sejak kekalahan PRU14 lalu, beliau tidak pernah berhenti berkhidmat di Titiwangsa dan terus menjalankan ‘kerja’ seperti biasa.

“Saya dah buat kerja ini dah empat tahun, sejak saya kalah tu buat kerja macam biasa. Jadi saya akan teruskan apa yang telah saya lakukan selama ini, “ujarnya.
Sementara itu, ketika ditanya berkenaan peluangnya untuk memenangi Parlimen berkenaan, Johari enggan mengulas lanjut.
Tetapi katanya, peluang itu ada selepas penyandang kerusi itu telah meninggalkan kawasannya.
Sebelum ini, Parlimen Titiwangsa telah dimenangi Ketua Wanita Perikatan Nasional (PN) Datuk Seri Rina Mohd Harun pada PRU14.
Beliau memenangi kerusi itu dengan majoriti 4,139 undi, dengan mengetepikan Johari, bekas Menteri Kewangan II dengan memperoleh 23,840 undi.  – KOSMO! ONLINE


PRU15: Perikatan Nasional bertanding 169 kerusi Parlimen, 116 kerusi DUN
Oleh SITI A'ISYAH SUKAIMI

1 November 2022, 10:24 pm
KUALA LUMPUR – Perikatan Nasional (PN) akan bertanding di 169 kerusi Parlimen dan 116 kerusi Dewan Undangan Negeri (DUN) pada Pilihan Raya Umum ke-15 (PRU15) ini.
Pengerusi PN, Tan Sri Muhyiddin Yassin berkata, mengikut pecahan, kerusi Parlimen itu melibatkan 74 calon daripada Parti Pribumi Bersatu Malaysia (Bersatu), Pas dengan 64 calon, Parti Gerakan Rakyat Malaysia (Gerakan) seramai 20 calon, manakala Bersatu-Bersekutu dengan 11 calon.
“Bagi DUN pula, Pas bertanding sebanyak 57 kerusi, Bersatu sebanyak 41 kerusi, Gerakan pula 14 kerusi dan Bersatu-Bersekutu di empat kerusi. Proses pemilihan calon amat sukar sebab kerusi tidak berapa banyak.
“Rundingan kerusi antara parti di dalam PN ini selesai dan alhamdulillah tiada hentak meja jauh sekali bertengkar dan bergaduh,” katanya pada Majlis Pengumuman Bakal Calon PN PRU15 di sini malam ini.
Mengulas lanjut, Muhyiddin yang juga Presiden Bersatu berkata, calon bagi kerusi Parlimen di Kelantan dan Terengganu pula akan diumumkan dalam masa terdekat.
Antara calon tumpuan diumumkan pada malam ini termasuk Muhyiddin yang mempertahankan kerusi Parlimen Pagoh; Setiausaha Agung Bersatu, Datuk Seri Hamzah Zainuddin (Parlimen Larut) dan Timbalan Presiden Bersatu, Datuk Seri Ahmad Faizal Azumu (Parlimen Tambun).

Selain itu, Pengerusi Badan Pimpinan Negeri Bersatu Pahang, Datuk Seri Saifuddin Abdullah (Parlimen Indera Mahkota); Ahli Majlis Pimpinan Tertinggi Bersatu, Datuk Seri Mohamed Azmin Ali (Parlimen Gombak); Timbalan Presiden Pas, Datuk Seri Tuan Ibrahim Tuan Man (DUN Cheka) serta Naib Presiden Pas, Datuk Idris Ahmad (Parlimen Bagan Serai).
Sebelum ini, PN sudah menamakan tiga calonnya yang akan bertanding iaitu Naib Presiden Bersatu, Datuk Dr. Radzi Jidin di Parlimen Putrajaya, Ketua Srikandi Bersatu, Datuk Seri Rina Harun di Parlimen Sepang serta timbalannya Datuk Mas Ermieyati Samsudin di Parlimen Masjid Tanah. – KOSMO! ONLINE
Berikut merupakan senarai calon:
PERLIS
P001 PADANG BESAR – Rusydan Rusmi
P002 KANGAR – Zakri Hassan
P003 ARAU – Akan diumumkan

KEDAH
P004 LANGKAWI – Datuk Suhaimi Abdullah
P005 JERLUN – Dr. Abd Ghani Ahmad
P006 KUBANG PASU – Datuk Ku Abd Rahman Ku Ismail
P007 PADANG TERAP – Nurul Amin Hamid
P008 POKOK SENA – Datuk Ahmad Saad @ Yahaya
P009 ALOR SETAR – Afnan Hamimi Taib Azamuddin
P010 KUALA KEDAH – Dr. Ahmad Fakhruddin Fakhrurazi
P011 PENDANG – Datuk Awang Hashim
P012 JERAI – Sabri Azit
P013 SIK – Ahmad Tarmizi Sulaiman
P014 MERBOK – Mohd Nazri Abu Hassan
P015 SUNGAI PETANI – Dr Robert Ling Kui Ee
P016 BALING – Hassan Saad
P017 PADANG SERAI – Azman Nasrudin
P018 KULIM BANDAR BAHARU – Roslan Hashim

PULAU PINANG
P041 KEPALA BATAS – Dr. Siti Mastura Mohamad
P042 TASEK GELUGOR – Datuk Wan Saifulrudin Wan Jan
P043 BAGAN – Alan Oh @ Oh Teik Choon
P044 PERMATANG PAUH – Muhammad Fawwaz Mat Jan
P045 BUKIT MERTAJAM – Steven Koh Tien Yew
P046 BATU KAWAN – Wong Chia Zhen
P046 NIBONG TEBAL – Datuk Mansor Othman
P048 BUKIT BENDERA – Hng Chee Wey
P049 TANJONG – H’ng Khoon Leng
P050 JELUTONG – Datuk Baljit Singh Jigiri Singh
P051 BUKIT GELUGOR – Thinaganarabhan Padmanabhan
P052 BAYAN BARU – Oh Tong Keong
P053 BALIK PULAU – Muhammad Harris Idaham Abdul Rashid

PERAK
P054 GERIK – Fathul Huzir Ayob
P055 LENGGONG – Muhammad Rifaat Razman
P056 LARUT – Datuk Seri Hamzah Zainudin
P057 PARIT BUNTAR – Mohd Misbahul Munir Masduki
P058 BAGAN SERAI – Datuk Idris Ahmad
P059 BUKIT GANTANG – Datuk Syed Abu Hussin Hafiz Syed Abdul Fasal
P060 TAIPING – Datuk See Yean Seng
P061 PADANG RENGAS – Kapten Azahari Hasan
P062 SUNGAI SIPUT – Datuk Seri Irudianathan Gabriel
P063 TAMBUN – Datuk Seri Ahmad Faizal Azumu
P064 IPOH TIMOR – Nor Afzainizam Salleh
P065 IPOH BARAT – Chek Kwong Weng
P066 BATU GAJAH – Woo Cheong Yuen
P067 KUALA KANGSAR – Datuk Iskandar Dzulkarnain Abdul Khalid
P068 BERUAS – Ong Kean Sing
P069 PARIT – Muhammad Ismi Mat Taib
P070 KAMPAR – Wong Oi Foon
P071 GOPENG – Muhammad Farhan Abdul Rahim
P072 TAPAH – Datuk Muhammad Yadzan Mohammad
P073 PASIR SALAK – Jamaluddin Yahya
P074 LUMUT – Komander (B) Nordin Ahmad Ismail
P075 BAGAN DATUK – Dr. Muhammad Faiz Na’aman
P076 TELUK INTAN – Datuk Zainol Fadzi Paharudin
P077 TANJONG MALIM – Datuk Nolee Ashilin Mohammed Radzi

PAHANG
P078 CAMERON HIGHLANDS – Dr. Abdul Rasid Mohamed Ali
P079 LIPIS – Datuk Mohamad Shahrum Osman
P080 RAUB – Datuk Mohd Fakrunizam Ibrahim
P081 JERANTUT – Khairil Nizam Khirudin.
P082 INDERA MAHKOTA – Datuk Seri Saifuddin Abdullah
P083 KUANTAN – Wan Razali Wan Nor
P084 PAYA BESAR – Aireroshairi Roslan
P085 PEKAN – Mohd Fadhil Noor Abdul Karim
P086 MARAN – Fazil Azmi Nadzri
P087 KUALA KRAU – Kamal Ashaari
P088 TEMERLOH – Salamiah Mohd Nor
P089 BENTONG – Datuk Roslan Hassan
P090 BERA – Asmawi Harun
P091 ROMPIN – Datuk Abdul Khalib Abdullah

SELANGOR
P092 SABAK BERNAM – Datuk Mohd Fasiah Mohd Fakeh
P093 SUNGAI BESAR – Datuk Muslimin Yahaya
P094 HULU SELANGOR – Mohd Hasnizan Harun
P095 TANJONG KARANG – Kapten (B) Datuk Zulkafperi Hanapi
P096 KUALA SELANGOR – Mohd Noor Mohd Sahar
P097 SELAYANG – Datuk Abdul Rashid Asari
P098 GOMBAK – Datuk Seri Mohamed Azmin Ali
P099 AMPANG – Shasha Lyna Abdul Latif
P100 PANDAN – Muhammad Farique Zubir Albakri
P101 HULU LANGAT – Datuk Dr Mohd Radzi Abd Latif
P102 BANGI – Muhammad Nazrul Hakim Md. Nazir
P103 PUCHONG – Chew Jyh Gang
P104 SUBANG – Ang Hiang Ni
P105 PETALING JAYA – Theng Book
P106 DAMANSARA – Lim Si Ching
P107 SUNGAI BULOH – Mohd Ghazali Md Hamin
P108 SHAH ALAM – Dr. Afif Bahardin
P109 KAPAR – Dr Halimah Ali
P110 KLANG – Jaya Chandran Perumal
P111 KOTA RAJA – Mohamed Diah Baharun
P112 KUALA LANGAT – Datuk Dr. Ahmad Yunus Hairi
P113 SEPANG – Datuk Seri Rina Mohd Harun

WILAYAH PERSEKUTUAN
P114 KEPONG – Phaang Jing Fatt
P115 BATU – Azhad Yahya
P116 WANGSA MAJU – Nuridah Mohd Salleh
P117 SEGAMBUT – Prabagaran Vythilingam
P118 SETIAWANGSA – Nurul Fadzilah Kamaluddin
P119 TITIWANGSA – Dr. Rosni Adam
P120 BUKIT BINTANG – Chen Win Keong
P121 LEMBAH PANTAI – Fauzi Abu Bakar
P122 SEPUTEH – Alan Wong Yee Yeng
P123 CHERAS – Chin Yoke Kheng
P124 BANDAR TUN RAZAK – Datuk Kamarudin Jaffar
P125 PUTRAJAYA – Datuk Dr Mohd Radzi Md Jidin

NEGERI SEMBILAN
P126 JELEBU – Zaharuddin Baba Samion
P127 JEMPOL – Muhammad Notaffendy Mohd Salleh
P128 SEREMBAN – Mohd. Fadli Che Me
P129 KUALA PILAH – Datuk Eddin Syazlee Shith
P130 RASAH – Datuk Choong Vee Hing
P131 REMBAU – Mohd. Nazree Mohd Yunus
P132 PORT DICKSON – Rafiei Mustapha
P133 TAMPIN – Mejar (B) Abdul Halim Abu Bakar

MELAKA
P134 MASJID TANAH – Datuk Wira Mas Ermieyati Samsudin
P135 ALOR GAJAH – Datuk Seri Mohd Redzuan Md Yusof
P136 TANGGA BATU – Bakri Jamaluddin
P137 HANG TUAH JAYA – Mohd. Azrudin Md Idris
P138 KOTA MELAKA – Suhaime Borhan
P139 JASIN – Zulkifli Ismail

JOHOR
P140 SEGAMAT – Poobalan Ponnusamy
P141 SEKIJANG – Uzzair Ismail
P142 LABIS – Alvin Chang Teck Kiam
P143 PAGOH – Tan Sri Mahiaddin Md Yasin
P144 LEDANG – Zaidi Abd Majid
P145 BAKRI – Chelvarajan Suppiah
P146 MUAR – Abdullah Husin
P147 PARIT SULONG – Dr. Abdul Karim Deraman
P148 AYER HITAM – Muhammad Syafiq A. Aziz
P149 SRI GADING – Zanariyah Abdul Hamid
P150 BATU PAHAT – Datuk Mohd Rashid Hasnon
P151 SIMPANG RENGGAM – Mohd Fazrul Kamat
P152 KLUANG – Dzulkarnaian Alias
P153 SEMBRONG – Aziz Ismail
P154 MERSING – Muhammad Islahuddin Abas
P155 TENGGARA – Lt.Kol. (B) Mohd Nazari Mokhtar
P156 KOTA TINGGI – Mohamad Ridhwan Raan
P157 PENGERANG – Fairulnizar Rahmat
P158 TEBRAU – Mohamad Isa Mohamad Basir
P159 PASIR GUDANG – Mohamad Farid Abdul Razak
P160 JOHOR BAHRU – Mohd. Mohtaj Yacob
P161 PULAI – Deepak Jaikishan Jaikishan Rewachand
P162 ISKANDAR PUTERI – Tan Nam Cha
P163 KULAI – Datuk Tan Chin Hock
P164 PONTIAN – Datuk Isa Ab. Hamid
P165 TANJUNG PIAI – Najwah Halimah Ab. Alim

SARAWAK
P201 BATANG LUPAR – akan diumumkan
P203 LUBOK ANTU – Jugah Muyang
P205 SARATOK – Datuk Ali Biju
P217 BINTULU – Duke Janteng


PRU15: Sungai Buloh terlalu mencabar – KJ
Oleh KOSMO!

1 November 2022, 10:40 pm
PETALING JAYA – Calon Barisan Nasional Parlimen Sungai Buloh, Khairy Jamaluddin Abu Bakar mengaku pertandingan di kawasan itu merupakan cabaran besar buat dirinya.
“Alhamdulillah saya baru sahaja diumumkan sebagai calon BN bagi kerusi P.107 Sungai Buloh.
“Walaupun cabaran besar, saya akan buat yang terbaik untuk jumpa dan meyakinkan seramai mungkin pengundi Sungai Buloh untuk memberi peluang kepada saya,” katanya dalam satu hantaran di Twitter. – KOSMO! ONLINE


Piala Malaysia : TFC melangkah ke suku akhir dengan bergaya
Oleh TENGKU DANISH BAHRI TENGKU YUSOFF

1 November 2022, 11:10 pm
KUALA NERUS – Terengganu FC (TFC) melangkah ke suku akhir Piala Malaysia selepas mengatasi Sri Pahang 4-2 pada aksi timbal balik pusingan 16 di Stadium Sultan Mizan Zainal Abidin di sini sebentar tadi.
Kemenangan bergaya 9-3 secara agregat itu membolehkan TFC yang juga naib juara Piala FA dan Liga Super membuat perhitungan dengan juara bertahan, KL City FC di suku akhir.
Hanya dua minit diperlukan TFC untuk berada di depan berpunca hantaran Mohd. Faiz Nasir sebelum Kpah Sherman mudah menanduk masuk gol pertama tuan rumah.
Pelawat memiliki peluang terbaik menerusi Steven Rodriguez yang berjaya menggelecek penjaga gol TFC namun tolakan pada minit ke-22 dihalang Shahrul Nizam Roshasni.
Kesempatan itu digunakan TFC untuk menjadikan kedudukan 2-0 apabila Faisal Abdul Halim menyudahkan lorongan Sherman di dalam kotak penalti pada minit ke-29.
Enam minit kemudian TFC terus selesa kali ini giliran bek kanan, Azam Azmi Murah yang melakukan rembatan padu menewaskan Mamadou Samassa buat kali ketiga.

Sang Penyu kemudian terpaksa beraksi dengan 10 pemain selepas Shahrul Nizam (m-37) dilayangkan kad merah susulan kekasaran ke atas Rodriguez dalam situasi menjaringkan gol.
Kelebihan itu gagal digunakan Sri Pahang sebaliknya TFC dihadiahkan sepakan penalti yang disudahkan Sherman pada minit ke-45 setelah Faisal dijatuhkan Baqiuddin Shamsudin.
Bersambung babak kedua, Sri Pahang cuba kembali dalam permainan melalui gol daripada Lee Tuck pada minit ke-71 untuk menghidupkan sisa perjuangan skuad Tok Gajah.
Rodriguez mengurangkan defisit 2-4 hasil sepakan kencang dari dalam kotak penalti enam minit sebelum tamat namun sudah terlewat menghalang kemaraan TFC ke suku akhir. – KOSMO! ONLINE


Kazim Elias calon BN di Larut
Oleh KOSMO!

1 November 2022, 9:47 pm
KUALA LUMPUR – Penceramah bebas, Datuk Mohd. Kazim Elias atau lebih dikenali sebagai Ustaz Kazim mencipta kejutan kali ini apabila bakal bertanding sebagai calon Barisan Nasional pada Pilihan Raya Umum K-15 (PRU15) pada 19 November depan.
Ustaz Kazim bakal bertanding di Parlimen Larut di mana sebelum ini kerusi tersebut disandang oleh Datuk Seri Hamzah Zainudin.
Hamzah menang di Parlimen Larut pada PRU14 atas tiket Barisan Nasional (BN), namun kemudiannya menyertai Parti Pribumi Bersatu Malaysia (Bersatu).
Keputusan meletakkan Ustaz Kazim sebagai calon itu diumumkan Pengerusi Barisan Nasional (BN), Datuk Seri Ahmad Zahid Hamidi di Pusat Dagangan Putra di sini malam tadi. – KOSMO! ONLINE


Johari bertanding di Titiwangsa
Oleh KOSMO!

1 November 2022, 10:08 pm
PETALING JAYA – Datuk Seri Johari Abdul Ghani dinamakan sebagai calon Barisan Nasional untuk bertanding di Parlimen Titiwangsa pada Pilihan Raya Umum (PRU)ke-15.
Johari yang merupakan anak jati kawasan tersebut dinamakan oleh Pengerusi BN, Datuk Seri Ahmad Zahid Hamidi di WTC sebentar tadi.
Bekas Menteri Kewangan II itu sebelum ini tewas kepada calon Bersatu, Rina Harun pada PRU14. – KOSMO! ONLINE


PRU15: Mahdzir pertahan Padang Terap, kemunculan semula Mashitah
Oleh NORLIDA AKMAR IDROS

1 November 2022, 9:58 pm
ALOR SETAR – Naib Presiden UMNO, Datuk Seri Mahdzir Khalid serta Datuk Seri Abdul Azeez Abdul Rahim masing-masing diumumkan kekal bertanding bagi mempertahankan kerusi Parlimen Padang Terap dan Baling.
Pengumuman itu dibuat Presiden Barisan Nasional (BN), Datuk Seri Ahmad Zahid Hamidi pada Majlis Pengumuman Calon Barisan Nasional (BN) bagi Pilihan Raya Umum Ke-15 (PRU15) di ibu negara, sebentar tadi.
BN pada PRU14 hanya memenangi dua kerusi tersebut daripada keseluruhan 15 Parlimen di Kedah.
BN turut menampilkan Pengerusi UMNO Kedah, Datuk Seri Jamil Khir Baharom di Jerai dan Timbalannya, Datuk Othman Aziz untuk bertanding di Parlimen Jerlun.
Selain itu, bekas Timbalan Menteri di Jabatan Perdana Menteri, Datuk Dr. Mashitah Ibrahim diumumkan sebagai calon di Kuala Kedah.
Bagi calon muka baharu pula, Bekas Ketua Setiausaha Sulit kepada tiga Menteri Besar Kedah, Datuk Armishah Siraj bakal berentap di Langkawi.

Calon baharu lain ialah Datuk Muhar Hussain bagi kerusi Kulim-Bandar Baharu; Datuk Shaiful Hazizy Zainol Abidin (Merbok); Datuk Hasmuni Hasan (Kubang Pasu); Noran Zamani Jamaludin (Pokok Sena) serta wakil MCA, Tan Chee Hiong (Alor Setar) dan wakil MIC, Datuk C. Selvaraj (Padang Serai).
Sementara tiga calon wanita ialah Ketua UMNO Bahagian Pendang, Datuk Suraya Yaakob (Pendang); Ketua UMNO Bahagian Sungai Petani, Datuk Shahanim Yusof (Sungai Petani) serta Ketua Wanita UMNO Bahagian Sik, Maizatulakmam Othman (Sik). – KOSMO! ONLINE


PRU15: Senarai penuh calon Barisan Nasional
Oleh NUR ALWANI ZAFIRAH KHAIRUL

1 November 2022, 9:36 pm
KUALA LUMPUR – Barisan Nasional mengumumkan senarai di 222 kerusi Parlimen pada Pilihan Raya Umum ke-15 (PRU15)
Senarai calon-calon adalah seperti berikut:
PERLIS
P.001  PADANG BESAR – Zahida Zarik Khan (UMNO)
P.002  KANGAR – Datuk Dr. Fathul Bari Mat Jahya (UMNO)
P.003  ARAU – Datuk Rozabil Abd. Rahman (UMNO)

KEDAH
P.004  LANGKAWI – Datuk Armishah Siraj (UMNO)
P.005  JERLUN – Osman Aziz (UMNO)
P.006  KUBANG PASU – Hasmuni Hassan (UMNO)
P.007  PADANG TERAP –  Datuk Seri Mahdzir Khalid (UMNO)
P.008  POKOK SENA – Noran Zamini Jamaluddin (UMNO)
P.009  ALOR SETAR – Tan Chee Heong (MCA)
P.010  KUALA KEDAH – Datuk Dr Mashitah Ibrahim (UMNO)
KP.011  PENDANG – Datuk Suraya Yaacob (UMNO)
P.012  JERAI – Datuk Seri Jamil Khir Baharom (UMNO)
P.013  SIK – Maizatulakmam Othman (UMNO)
P.014  MERBOK –  Datuk Shaiful Hazizy Zainol Abidin (UMNO)
P.015  SUNGAI PETANI – Datuk Shahanim Mohd. Yusoff (UMNO)
P.016  BALING –  Datuk Seri Abdul Azeez Abdul Rahim (UMNO)

P.017  PADANG SERAI – Datuk Sivaraj Chandran (MIC)
P.018  KULIM-BANDAR BAHARU – Datuk Muhar Hussain (UMNO)
KELANTAN
P.019  TUMPAT –
P.020  PENGKALAN CHEPA – Mohd. Hafiezul Niezam Mohd Hasdin (UMNO)
P.021  KOTA BHARU – Datuk Rosmadi Ismail (UMNO)
P.022  PASIR MAS – Datuk Ab Ghani Harun (UMNO)
P.023  RANTAU PANJANG – Zulkarnain Yusoff (UMNO)
P.024  KUBANG KERIAN – Nurul Amal Mohd. Fauzi (UMNO)
P.025  BACHOK – Datuk Mohd. Zain Yasim (UMNO)
P.026  KETEREH – Marzuani Ardila Ariffin (UMNO)
P.027  TANAH MERAH – Mohd Bakri Mustapha (U,MNO)
P.028  PASIR PUTEH – Datuk Zawawi Othman (UMNO)
P.029  MACHANG – Datuk Ahmad Jazlan bin Yaakub  (UMNO)
P.030  JELI –  Norwahida Patuan (UMNO)
P.031  KUALA KRAI – Datuk Mohamed Zulkepli Omar (UMNO)
P.032  GUA MUSANG – Tan Sri Tengku Razaleigh Tengku Mohd Hamzah (UMNO
TERENGGANU
P.033  BESUT – Datuk Nawi Mohamad (UMNO)
P.034  SETIU -Datuk Haji Abdul Rahman Mat Yasin (UMNO)
P.035  KUALA NERUS –
P.036  KUALA TERENGGANU – Datuk Zubir Embong (UMNO)
P.037  MARANG – Jasmira Othman (UMNO)
P.038  HULU TERENGGANU – Datuk Rozi Mamat (UMNO)
P.039  DUNGUN – Nurhisam Johari (UMNO)
P.040  KEMAMAN – Datuk Seri Ahmad Said (UMNO)
PULAU PINANG
P.041  KEPALA BATAS – Datuk Seri Reezal Merican Naina Merican (UMNO)
P.042  TASEK GELUGOR –  Datuk Muhamad Yusoff Mohd Noor (UMNO)
P.043  BAGAN – Tan Chuan Hong (MCA)
P.044  PERMATANG PAUH – Mohd. Zaidi Mohd. Said (UMNO)
P.045  BUKIT MERTAJAM – Tan Yang Pang (MCA)
P.046  BATU KAWAN – Tan Lee Huat (MCA)
P.047  NIBONG TEBAL – Datuk Seri Thanenthiran a/l Ramankutty (MMSP)
P.048  BUKIT BENDERA – Razalif Mohamad Zain (PCM)
P.049  TANJONG – Tan Kim Nee (MCA)
P.050  JELUTONG – Datuk Loganathan a/l Thoraisamy (IPF)
P.051  BUKIT GELUGOR – Wong Chin Chong (MCA)
P.052  BAYAN BARU – Saw Yee Fung (MCA)
P.053  BALIK PULAU –  Datuk Shah Headan Ayoob Hussain Shah (UMNO)
PERAK
P.054 GERIK – Datuk Seri Asyraf Wajdi Dusuki (UMNO)
P.055 LENGGONG – Datuk Seri Shamsul Anuar Nasarah (UMNO)
P.056 LARUT – Datuk Mohammad Kazim Elias (UMNO)
P.057 PARIT BUNTAR – Imran Mohd Yusof (UMNO)
P.058 BAGAN SERAI – Zul Helmi Ghazali (UMNO)
P.059 BUKIT GANTANG – Mohammad Sollehin Mohamad Tajie (UMNO)
P.060 TAIPING – Neow Choo Seong (MCA)
P.061 PADANG RENGAS – Datuk Mohd. Arrif Abdul Majid (UMNO)
P.062 SUNGAI SIPUT – Tan Sri S. Vigneswaran (MIC)
P.063 TAMBUN- Datuk Aminuddin Md. Hanafiah (UMNO)
P.064 IPOH TIMUR – Ng Kai Cheong (MCA)
P.065 IPOH BARAT – Low Guo Nan (MCA)
P.066 BATU GAJAH – Teoh Chin Chong (MCA)
P.067 KUALA KANGSAR – Datuk Maslin Sham Razman (UMNO)
P.068 BERUAS – Ding Siew Chee (MCA)
P.069 PARIT – Datuk Mohd. Nizar Zakaria (UMNO)
P.070 KAMPAR – Datuk Lee Chee Leong (MCA)
P.071 GOPENG – Ting Zhao Song (MCA)
P.072 TAPAH – Datuk Seri M. Saravanan (MIC)
P.073 PASIR SALAK – Khairul Azwan Harun (UMNO)
P.074 LUMUT – Datuk Seri Zambry Abd. Kadir (UMNO)
P.075 BAGAN DATUK – Datuk Seri Ahmad Zahid Hamidi (UMNO)
P.076 TELUK INTAN – Datuk T. Murugiah (MIC)
P.077 TANJONG MALIM – Datuk Mah Hang Soon (MCA)
PAHANG
P.078  CAMERON HIGHLANDS – Datuk Ramli Mohd. Nor (UMNO)
P.079  LIPIS – Datuk Seri Abdul Rahman Mohamad (UMNO)
P.080  RAUB – Datuk Chong Sin Woon (MCA)
P.081  JERANTUT – Datuk Mohd. Zukarmi Abu Bakar, (UMNO)
P.082  INDERA MAHKOTA – Quek Tai Seong (MCA)
P.083  KUANTAN – Datuk Ab Hamid Mohd. Nazahar (UMNO)
P.084  PAYA BESAR – Datuk Indera Shahar Abdullah (UMNO)
P.085  PEKAN –  Datuk Seri Sh Mohmed Puzi Sh Ali (UMNO)
P.086  MARAN – Shahaniza Shamsuddin (UMNO)
P.087  KUALA KRAU – Datuk Seri Ismail Mohamed Said (UMNO)
P.088  TEMERLOH – Datuk Seri Mohd Sharkar Shamsudin (UMNO)
P.089  BENTONG –  Datuk Seri Liow Tiong Lai (MCA)
P.090  BERA – Datuk Seri Ismail Sabri Yaakob (UMNO)
P.091  ROMPIN – Datuk Seri Hasan Arifin (UMNO)
SELANGOR
P.092 SABAK BERNAM – Datuk Abd Rahman Bakri (UMNO)
P.093 SUNGAI BESAR – Datuk Seri Jamal Md. Yunos (UMNO)
P.094 HULU SELANGOR – Datuk Mohan Thangarasu (MIC)
P.095 TANJONG KARANG –
P.096 KUALA SELANGOR – Tengku Datuk Seri Zafrul Tengku Abdul Aziz (UMNO)
P.097 SELAYANG – Chan Wun Hoong (MCA)
P.098 GOMBAK – Datuk Megat Zulkarnain Omardin (UMNO)
P.099 AMPANG – Ivone Low Yi Wen (MCA)
P.100 PANDAN – Datuk Leong Kok Wee (MCA)
P.101 HULU LANGAT – Datuk Johan Abd Aziz (UMNO)
P.102 BANGI – Datuk Hoh Hee Lee (MCA)
P.103 PUCHONG – Datuk Seri Syed Ibrahim Kader (KIMMA)
P.104 SUBANG – Kow Cheong Wei (MCA)
P.105 PETALING JAYA – Chew Hian Tat (MCA)
P.106 DAMANSARA – Tan Gim Tuan (MCA)
P.107 SUNGAI BULOH – Khairy Jamaluddin Abu Bakar (UMNO)
P.108 SHAH ALAM – Hizatul Isham Abdul Jalil (UMNO)
P.109 KAPAR – Datuk Muhammad Noor Azman @ Noor Hizam (UMNO)
P.110 KLANG – Tee Hooi Ling (MCA)
P.111 KOTA RAJA – Kajendran Doraisamy (MIC)
P.112 KUALA LANGAT – Datuk Mohana Muniandy Raman (MIC)
P.113 SEPANG – Anuar Basiran (UMNO)
W.P KUALA LUMPUR
P.115 BATU – A. Kohilan Pillay (MIC)
P.116 WANGSA MAJU – Datuk Seri Mohd. Shafei Abdullah (UMNO)
P.117 SEGAMBUT – Daniel Ling Sia Chin (MCA)
P.118 SETIAWANGSA – Izudin Ishak (UMNO)
P.119 TITIWANGSA – Datuk Seri Johari Abdul Ghani (UMNO)
P.120 BUKIT BINTANG – Tan Teik Peng (MCA)
P.121 LEMBAH PANTAI – Ramlan Shahean @Askolani
P.122 SEPUTEH – Lee Kah Hing (MCA)
P.123 CHERAS – Chong yew Chuan (MCA)
P.124 BANDAR TUN RAZAK – Chew Yin Keen (MCA)
W.P PUTRAJAYA
P.125  PUTRAJAYA – Datuk Seri Tengku Adnan Tengku Mansor (UMNO)
P.166 LABUAN – Bashir Alias
NEGERI SEMBILAN
P. 126 JELEBU – Datuk Seri Jalaluddin Alias (UMNO)
P. 128 SEREMBAN – Wong Yin Ting (MCA)
P. 130 RASAH – Ng Kian Nam (MCA)
P. 131 REMBAU – Datuk Seri Mohamad Hasan (UMNO)
P. 132 PORT DICKSON – Datuk P. Kamalanthan A/L P. Panchanathan (MIC)
P. 133 TAMPIN – Datuk Mohd. Isam Mohd. Isa (UMNO)
MELAKA
P.134 MASJID TANAH – Abdul Hakim Abdul Wahid (UMNO)
P.135 ALOR GAJAH – Shahril Sufian Hamdan (UMNO)
P.136 TANGGA BATU – Datuk Lim Ban Hong (MCA)
P.137 HANG TUAH JAYA – Datuk Mohd. Ridhwan Mohd. Ali (UMNO)
P.138 KOTA MELAKA – Kon Qi Yao (MCA)
P.139 JASIN – Datuk Roslan Ahmad (UMNO)
JOHOR
P. 140 SEGAMAT – Tan Sri Ramasamy A/L Muthusamay (MIC)
P. 141 SEKIJANG – Md. Salleheen Mohammad (UMNO)
P. 142 LABIS – Datuk Chua Tee Yong (MCA)
P. 143 PAGOH – Datuk Seri Razali Ibrahim (UMNO)
P. 144 LEDANG – Datuk Hamim Samuri (UMNO)
P. 145 BAKRI- Lee Ching Yong (MCA)
P. 146 MUAR – Mohd. Helmy Abd Latiff (UMNO)
P. 147 PARIT SULONG – Datuk Seri Noraini Ahmad (UMNO)
P. 148 AYER HITAM – Datuk Seri Dr. Wee Ka Siong (MCA)
P. 149 SRI GADING – Datuk Mohd Lassim Burhan (UMNO)
P. 150 BATU PAHAT – Ishak@ Mohd. Farid Siraj (UMNO)
P. 151 SIMPANG RENGGAM – Datuk Seri Hasni Mohammad (UMNO)
P. 152 KLUANG – Gan Ping Shou (MCA)
P. 153 SOMBRONG – Datuk Seri Hishammuddin Tun Hussein (UMNO)
P. 154 MERSING – Datuk Abd. Latif Bandi (UMNO)
P. 155 TENGGARA – Manndzri Nasib (UMNO)
P. 156 KOTA TINGGI – Datuk Seri Mohamed Khalid Nordin (UMNO)
P. 157 PENGERANG – Datuk Seri Azalina Othman (UMNO)
P. 158 TEBRAU -Datuk Nicole Wong Siaw Ting (MCA)
P. 159 PASIR GUDANG – Noor Azleen Ambros (UMNO)
P. 160 JOHOR BAHRU – Johan Arifin Mohd. Ropi (UMNO)
P. 161 PULAI – Datuk Nur Jazlan Mohamed (UMNO)
P. 162 ISKANDAR PUTERI – Datuk Jason Teoh Sew Hock (MCA)
P. 163 KULAI – Chua Jian Boon (MCA)
P. 164 PONTIAN – Datuk Seri Ahmad Maslan (UMNO)
P. 165 TANJONG PIAI – Datuk Seri Wee Jeck Seng (MCA)
SABAH
P.167 KUDAT – Datuk Seri Ruddy Awah (GRS)
P.168 KOTA MARUDU – Datuk Seri Dr Maximus Ongkili (GRS)
P.169 KOTA BELUD – Datuk Seri Abdul Rahman Dahlan (BN)
P.170 TUARAN – Datuk Joniston Bangkuai (GRS)
P.171 SEPANGGAR – Datuk Yakub Khan (BN)
P.172 KOTA KINABALU – Yee Tsai Yew (GRS)
P.173 PUTATAN – Datuk Ir Shahelmey Yahya (BN)
P.174 PENAMPANG – Kenny Chua (GRS)
P.175 PAPAR – Datuk Armizan Mohd Ali (GRS)
P.176 KIMANIS – Datuk Mohamad Alamin (BN)
P.177 BEAUFORT – Datuk Siti Aminah Aching (BN)
P.179 SIPITANG – Mathali Mucah (GRS)
P.179 RANAU – Datuk Jonathan Yasin (GRS)
P.180 KENINGAU – Datuk Dr Jeffrey Kitingan (GRS)
P.181 TENOM – Jamawi Jaafar (BN)
P.182 PENSIANGAN – Datuk Arthur Joseph Kurup (BN)
P.183 BELURAN – belum diputuskan
P.184 LIBARAN – Datuk Suhaimi Nasir (BN)
P.185 BATU SAPI – Khairul Firdaus Akhbar Khan (GRS)
P.186 SANDAKAN – Lau Chi Keong (GRS)
P.187 KINABATANGAN – Datuk Seri Bung Moktar Radin (BN)
P.188 LAHAD DATU – Datin Maizatul Akmam Alawi (BN)
P.189 SEMPORNA – Nikson Abdul Habi (GRS)
P.190 TAWAU – Loh Su Fui (GRS)
P.191 KALABAKAN – Abd. Aziz Mohd. Ibno (BN)


Tiada kelibat Presiden MIC di WTCKL jadi tanda tanya
Oleh KOSMO!

1 November 2022, 9:43 pm
KUALA LUMPUR – Kelibat Presiden MIC, Datuk Seri S. Vigneswaran tidak kelihatan pada majlis Pengumuman Calon Barisan Nasional (BN) di Menara Dato’ Onn malam ini.
Ketika ucapan Setiasusaha Agong BN, Datuk Seri Zambri Abdul Kadir sebentar tadi juga, nama presiden MIC tidak disebut.
Keadaan itu menguatkan lagi ura-ura perbalahan dalaman dalam komponen parti pimpinan Presiden, Datuk Seri Ahmad Zahid Hamidi itu. – KOSMO! ONLINE.


KJ calon BN di Sungai Buloh
Oleh KOSMO!

1 November 2022, 9:53 pm
PETALING JAYA – Menteri Kesihatan, Khairy Jamaluddin Abu Bakar dinamakan sebagai calon Barisan Nasional untuk bertanding di Parlimen Sungai Buloh.
Pengumuman itu mengakhiri spekulasi di mana bekas penyandang kerusi Parlimen Rembau itu akan bertanding untuk Pilihan Raya Umum ke-15 (PRU15). – KOSMO! ONLINE


Megat Zulkarnain lawan Amirudin, Azmin Ali
Oleh KOSMO!

1 November 2022, 10:05 pm
KUALA LUMPUR – Timbalan Pengerusi Badan Perhubungan UMNO Selangor, Datuk Megat Zulkarnain Omardin telah dinamakan sebagai calon Barisan Nasional (BN) Parlimen Gombak.
Megat Zulkarnain sekaligus bakal berentap bersama Menteri Besar Selangor, Datuk Seri Amirudin Shari yang mewakili Pakatan Harapan (PH).
Sementara itu, media sebelum ini melaporkan Datuk Seri Mohamed Azmin Ali mengesahkan beliau bersedia untuk mempertahan kerusi Parlimen Gombak pada PRU15.
Menteri Kanan Perdagangan Antarabangsa dan Industri itu berkata, beliau bersedia meneruskan khidmat dan baktinya kepada rakyat di kawasan berkenaan bagi penggal seterusnya.
Mohamed Azmin merupakan penyandang kerusi Parlimen Gombak sejak tahun 2008 selepas memenangi kerusi tumpuan itu atas tiket Parti Keadilan Rakyat (PKR). – KOSMO! ONLINE.


PRU15: Ku Nan kekal pertahan Putrajaya
Oleh KOSMO!

1 November 2022, 10:11 pm
KUALA LUMPUR- Penyandang empat penggal Parlimen Putrajaya, Datuk Seri Tengku Adnan Tengku Mansor kekal bertanding di kerusi tersebut pada Pilihan Raya Umum Ke-15 (PRU15) yang akan berlangsung pada 19 November depan.
Perkara itu diumumkan Pengerusi Barisan Nasional (BN), Datuk Seri Ahmad Zahid Hamidi di Pusat Dagangan Putra di sini malam tadi.
Selain Tengku Adnan, Setiausaha Agung UMNO, Datuk Seri Ahmad Maslan juga bakal mempertahankan kerusi Parlimen Pontian pada PRU kali ini.
Turut disenaraikan ialah Ketua Pergerakan Pemuda UMNO, Datuk Seri Asyraf Dusuki yang akan bertanding di Parlimen Gerik. – KOSMO! ONLINE


PRU15: Ketua Puteri UMNO bertanding di Padang Besar
Oleh MOHD RIDZAUDDIN ROSLAN

1 November 2022, 9:38 pm
KUALA LUMPUR- Ketua Pergerakan Puteri UMNO, Datuk Zahida Zarik Khan bakal bertanding di Parlimen Padang Besar pada Pilihan Raya Umum Ke-15 (15) sekali gus menggantikan tempat penyandangnya, Datuk Zahidi Zainul Abidin.
Perkara itu diumumkan Pengerusi Barisan Nasional (BN), Datuk Seri Ahmad Zahid Hamidi di Pusat Dagangan Putra di sini malam tadi.
Sebelum ini, pasa PRU14, Zahidi berjaya menewaskan calon Pakatan Harapan (PH) yang diwakili PAS, Izizam Ibrahim dengan majoriti 1,438 undi. – KOSMO! ONLINE


Ismail Sabri, Ahmad Zahid pertahan Bera, Bagan Datuk
Oleh KOSMO!

1 November 2022, 9:49 pm
PETALING JAYA – Perdana Menteri, Datuk Seri Ismail Sabri Yaakob dinamakan sebagai calon Barisan Nasional (BN) untuk mempertahankan kerusi Parlimen Bera.
Presiden UMNNO, Datuk Seri Ahmad Zahid Hamidi pula dipertaruhkan untuk mempertahankan kerusi Parlimen Bagan Datuk.
Senator Tengku Zafrul Tengku Abdul Aziz pula dinamakan sebagai calon BN di Parlimen Kuala Selangor.
Menteri Pertahanan, Datuk Seri Hishamuddin Hussein kekal bertanding di Parlimen Sembrong, manakala Menteri Perumahan dan Kerajaan Tempatan, Datuk Seri Reezal Merican Naina Merican di Parlimen Kepala Batas.
Menteri Pengajian Tinggi, Datuk Seri Dr Noraini Ahmad kekal bertanding di Parlimen Parit Sulong dan Timbalan Menteri Pendidikan, Datuk Mohamad Alamin di Parlimen Kimanis.
Timbalan Menteri Kewangan, Datuk Mohd Shahar Abdullah pula di Parlimen Paya Besar dan Timbalan Menteri Wilayah Persekutuan, Datuk Seri Jalaluddin Alias di Parlimen Jelebu.

Menteri Pengangkutan, Datuk Seri Wee Ka Siong bertanding di kerusi Parlimen Ayer Hitam, manakala Menteri Sumber Manusia, Datuk Seri M. Saravanan (Tapah), Timbalan Menteri Perusahaan, Perladangan dan Komoditi, Datuk Seri We Jeck Seng di (Tanjung Piai).
Menteri Pembangunan Luar Bandar, Datuk Seri Mahdzir Khalid bertanding di Parlimen Padang Terap, sementara Timbalan Menteri Dalam Negeri, Datuk Seri Ismail Mohamed Said di kerusi Parlimen Kuala Krau. – KOSMO! ONLINE – KOSMO! ONLINE


Kakitangan Hospital Putrajaya maut nahas atas jambatan
Oleh MOHD. HUSNI MOHD. NOOR

1 November 2022, 7:51 pm
PUTRAJAYA – Seorang kakitangan Hospital Putrajaya (HPj) maut selepas motosikal ditunggangnya merempuh belakang lori pembersihan jalan di Jambatan Seri Saujana, di sini petang tadi.
Dalam kejadian pukul 3.40 petang itu, mangsa dikenali sebagai Muhammad Aimanhafiz Ab. Wahab, 30, yang merupakan kakitangan di Unit Fisioterapi HPj maut di lokasi kemalangan akibat kecederaan parah pada kepala.
Ketua Polis Daerah Putrajaya, Asisten Komisioner A. Asmadi Abdul Aziz berkata, kejadian berlaku ketika mangsa yang menunggang motosikal jenis Yahama Lagenda sedang dalam perjalanan menuju ke arah Lebuh Sentosa.
Ujar beliau, apabila tiba di lokasi kejadian, mangsa dikatakan telah merempuh sebuah lori yang sedang melakukan kerja-kerja pembersihan di jambatan berkenaan.
“Akibat rempuhan itu, mangsa tercampak ke bahagian kanan jalan dan disahkan meninggal dunia manakala pemandu lori tidak mengalami apa-apa kecederaan,” katanya ketika dihubungi hari ini.
Katanya, ketika kejadian, permukaan jalan rata serta kering dan jambatan itu mempunyai tiga laluan sehala.

A. Asmadi berkata, mayat mangsa seterusnya dibawa ke HPj untuk dibedah siasat dan kes disiasat mengikut Seksyen 41 Akta Pengangkutan Jalan (APJ) 1987. – KOSMO! ONLINE


MFL ‘haramkan’ Sarawak United, Melaka United pada Liga M
Oleh MOHD. FITRIE MUHAMAD

1 November 2022, 8:32 pm
LIGA Bola Sepak Malaysia (MFL) langsung tidak memberi muka kepada Melaka United dan Sarawak United selepas rayuan yang dikemukakan kedua-dua kelab itu ditolak oleh Jawatankuasa Rayuan Perlesenan.
Perkembangan itu bermakna Melaka United dan Sarawak United sudah boleh mengucapkan selamat tinggal kepada Liga Malaysia (Liga M) di bawah seliaan MFL yang turut mengekalkan 16 pasukan bertanding pada Liga Super musim depan.
Ketua Pegawai Eksekutif (CEO) MFL, Stuart Ramalingam berkata, selepas meneliti rayuan yang dikemukakan oleh kedua-dua pasukan, jawatankuasa rayuan ambil pendekatan mengekalkan keputusan dibuat First Instance Body (FIB), 12 Oktober lalu.
“Untuk bina industri ini bukan senang dan kita di sini mahu membuat pengumuman yang tidak enak diberitahu. Bagi pihak jawatankuasa rayuan perlesenan kelab, jawatankuasa mengeluarkan keputusan rayuan Melaka United dan Sarawak United yang memohon lesen kebangsaan adalah ditolak.
“Dengan itu keputusan yang saya umumkan hari ini, Melaka United dan Sarawak United tidak ada lesen untuk bertandig pada Liga M 2023,” katanya.
Untuk rekod, FIB sebelum ini mengesahkan kedua-dua pasukan gagal meraih lesen kebangsaan yang disyaratkan kepada semua pasukan untuk bertanding pada Liga M, namun jawatankuasa itu memberi tempoh tujuh hari sehingga 19 Oktober untuk mengemukakan rayuan.

Bagaimanapun, Stuart menegaskan, keputusan ini bukannya ‘jalan mati’ buat kedua-dua pasukan yang mungkin akan beraksi pada Liga M3.
“Dalam struktur di bawah naungan MFL, Liga M memerlukan lesen untuk bertanding dan kita tidak boleh terima Melaka United dan Sarawak United bertanding. Tetapi tidak bermakna pasukan ini perlu tutup dan tidak boleh bermain bola lagi.
“Masih ada struktur di bawah, Liga Bola Sepak Amatur (AFL) mungkin ada kedudukkan buat kedua-dua pasukan ini. Namun, keputusan ini adalah di bawah badan dan peraturan berbeza, sama ada AFL boleh terima atau tidak,” katanya. – KOSMO! ONLINE


Thailand perkenal kod QR untuk senjata api polis, elak kecurian dan salah laku
Oleh KOSMO!

1 November 2022, 7:30 pm
BANGKOK – Polis Diraja Thailand (RTP) akan memperkenalkan kod QR untuk semua senjata api polis bagi mengesan pembayaran serta mencegah kecurian dan salah laku anggota, lapor laman berita Thaiger semalam.
Bercakap kepada akhbar Thairath, Timbalan Pesuruhjaya RTP, Torsak Sookwimon berkata, anggota dan pegawai polis Thailand tidak mahu menggunakan senjata api yang disedia kerajaan kerana proses pembayarannya lambat dan rumit.
Kebanyakan anggota RTP membeli sendiri senjata api mereka. Ia menyebabkan banyak senjata milik kerajaan ditinggalkan di merata-rata tempat.
Senjata api kerap dicuri oleh polis yang korup dan menjualnya. Contoh jelas seperti yang berlaku di Balai Polis Pak Kret apabila seorang pegawai polis kaki judi mencuri lebih 160 laras senjata api untuk membayar hutang.
RTP juga mempunyai sistem kebajikan senjata api dikenali sebagai Por Sam untuk anggotanya mendapatkan senjata api pada harga rendah. Sesetengah pegawai dan anggota polis menyalahgunakan keistimewaan itu dengan menjual senjata api secara online.
Trosak yang mahu menyekat salah laku tersebut berkata, RTP akan menggantung sistem kebajikan senjata api selama-lamanya dan menggalakkan pegawainya menggunakan senjata api yang disediakan oleh kerajaan.

Menurut beliau, RTP akan menggunakan sistem kod QR untuk pengeluaran senjata api dan setiap pistol akan mempunyai kod peribadi.
Mana-mana anggota dan pegawai polis Thailand yang mahu memiliki senjata api baharu boleh menggunakan telefon bimbit mereka untuk mengimbas dan mendaftar melalui aplikasi RTP.
Torsak percaya langkah itu akan membantu mencegah penyalahgunaan senjata api. – Agensi


PRU15: Kesemua Top 5 kini berada di WTCKL
Oleh AHMAD SHAHERMAN SHAMSURI

1 November 2022, 9:35 pm
KUALA LUMPUR -Kesemua lima Top 5 Barisan Nasional (BN) sudah berada di dalam Dewan Tun Hussein Onn, Pusat Dagangan Dunia di sini bagi menghadiri Majlis Pengumuman Calon BN malam ini.
Ketika ini, Presiden UMNO, Datuk Seri, Ahmad Zahid Hamidi sedang berucap selepas kesemua calon telah memenuhi dewan tersebut.
Turut kelihatan dalam dewan Timbalan Presiden BN, Datuk Seri Mohammad Hasan, Perdana Menteri, Datuk Seri Ismail Sabri Yaakob serta beberapa lagi pimpinan tertinggi parti dan ahli Majilis Kerja Tertinggi (MKT).
Terdahulu, suasana di luar pekarangan dewan sedikit kecoh apabila ada sebahagian media dan bakal calon tidak dapat masuk kerana didakwa dewan telah penuh.
Berita lanjut menyusul. -KOSMO! ONLINE


Pekerja kilang maut ketika balik kampung
Oleh ROHANA MOHD. NAWI

1 November 2022, 7:48 pm
KUALA KRAI – Seorang pekerja kilang maut manakala rakannya cedera selepas kereta yang dinaiki mereka terbabas sebelum merempuh sebuah lori di laluan bertentangan di Kilometer 61, Jalan Kota Bharu-Gua Musang di sini hari ini.
Dalam kejadian kira-kira pukul 4 pagi itu, Fairuz Zamry, 24, yang memandu kereta jenis Perodua Bezza maut di lokasi manakala rakannya, Nur Ain Sofea Zakaria, 21, cedera pada leher, kaki dan tangan kanan.
Ketua Polis Daerah Kuala Krai, Superintendan Suzaimi Mohamed berkata, siasatan awal mendapati, mangsa dan rakannya yang juga pekerja kilang sedang dalam perjalanan dari Pulau Pinang menuju ke rumah keluarga angkatnya di Kampung Pahi di sini.
Menurutnya, di laluan bertentangan, sebuah lori jenis Mitsubishi Fuso dipandu seorang lelaki berusia 29 tahun sedang menarik sebuah lagi lori jenis Isuzu menggunakan sebatang besi dari Padang Sembilan menghala ke bengkel di Kampung Keroh.
“Semasa tiba di lokasi kejadian, kereta dipandu mangsa dipercayai hilang kawalan lalu terbabas sebelum masuk ke laluan bertentangan.
“Insiden itu menyebabkan kereta tersebut merempuh bahagian sisi kanan lori yang sedang ditarik. Mangsa disahkan meninggal dunia di lokasi kejadian manakala rakannya cedera,” katanya dalam satu kenyataan hari ini.

Menurut Suzaimi, pemandu lori di hadapan tidak mengalami kecederaan, namun pemandu lori belakang yang berusia 43 tahun cedera ringan.
Katanya, mayat mangsa kemudian dihantar ke Hospital Sultan Ismail Petra di sini untuk dibedah siasat manakala rakan turut dirawat di hospital sama.
Ujarnya, orang ramai yang mempunyai sebarang maklumat mengenai kemalangan itu diminta tampil untuk membantu siasatan siasatan mengikut Seksyen 41(1)Akta Pengangkutan Jalan 1987. – KOSMO! ONLINE


Video pengantin lelaki batal perkahwinan kerana didatangi bekas teman wanita diragui
Oleh KOSMO!

1 November 2022, 9:30 pm
JAKARTA – Sebuah klip video tular di media sosial Indonesia memaparkan seorang pengantin lelaki yang didakwa membatalkan majlis perkahwinan kerana didatangi bekas teman wanita mendapat komen netizen yang berbeza, lapor portal berita Wolipop.
Video itu dimuat naik dalam akaun Instagram @nyinyir_update_official.
Ia memaparkan seorang wanita yang memakai baju hitam dilihat menangis dan memeluk pengantin lelaki.
Perkahwinan itu tular kerana dia didakwa sebagai bekas teman wanita kepada pengantin lelaki yang tidak mahu berpisah.
“Batalkan perkahwinan kerana bekas teman wanita tidak mahu berpisah. Peluk, cium dan minta perkahwinan dibatalkan,” demikian keterangan pada video tersebut.
Video tersebut mendapat perhatian netizen di ruangan komen. Rata-rata netizen memberitahu bahawa wanita tersebut adalah adik kandung kepada pengantin lelaki.

Dia dikatakan menangis kerana salah seorang orang tua mereka baru sahaja meninggal dunia.
“Itu adiknya. Seminggu sebelum nikah ibunya meninggal dunia. Video itu dirakam pakcik dan makcik mereka,” kata seorang netizen. – Agensi


[KEMASKINI] Sisa bahan kimia dibuang sejak seminggu lalu
Oleh ASLIZA MUSA

1 November 2022, 7:01 pm
IPOH – Longgokan 33 tong berisi cecair bahan buangan terjadual yang ditemukan di kawasan lapang di Kampung Kepayang, Simpang Pulai di sini semalam dipercayai dibuang secara haram sejak beberapa hari lalu.
Pengarah Jabatan Alam Sekitar (JAS) Perak, Rosli Zul berkata, ia berdasarkan pemerhatian terhadap bau dan tindak balas bahan tersebut dengan persekitaran.
“Berdasarkan maklumat pengadu, tong berisi cecair bahan buangan terjadual itu dipercayai telah dibuang di kawasan ini dalam tempoh seminggu.
“Bagaimanapun, melihat kepada bau yang kuat dan tindak balas bahan tersebut kepada persekitaran, kita jangka (dibuang) dalam sehari ke dua hari lalu,” katanya ketika ditemui di tapak pembuangan bahan tersebut di sini hari ini.
Menurut beliau, sampel bahan terjadual itu telah dihantar ke Jabatan Kimia bagi tujuan analisis sekali gus memastikan proses pemindahan bahan tersebut selamat kepada petugas.
Katanya, keputusan proses analisis itu dijangka diperoleh dalam masa terdekat.

“Hari ini apabila kita sampai di lokasi, terdapat bau yang tidak menyenangkan tetapi setempat sahaja dan tidak sampai ke kawasan sensitif.
“Bahkan, dari segi pemantauan kualiti udara dan pengukuran di kawasan kediaman berhampiran, setakat ini menunjukkan bacaan setempat dan tidak melibatkan kawasan sensitif yang berdekatan.
“Dalam konteks ini, keadaan adalah selamat, namun untuk kerja-kerja pembersihan dan pemindahan, kita perlu mendapatkan maklumat untuk mengenal pasti kandungan bahan berkenaan,” katanya.
Tambah beliau, pihaknya telah mengambil keterangan seorang lelaki berusia 47 tahun selepas dijumpai bersama sebuah lori bermuatan 13 tong kosong di lokasi kejadian semalam.
“Keterangan awal telah diambil dan lelaki tersebut dilepaskan dengan jaminan. Kes disiasat mengikut Seksyen 34B Akta Kualiti Alam Sekeliling 1974,” katanya. – KOSMO! ONLINE


Terengganu sasar tempat keempat Para Sukma
Oleh TENGKU DANISH BAHRI TENGKU YUSOFF

1 November 2022, 6:57 pm
KONTINJEN Terengganu berhasrat memburu sekurang-kurangnya tempat keempat pada temasya Para Sukan Malaysia (Sukma) yang bermula semalam.
Ketua kontinjen, Mohd. Izwandy Ismail berkata, Terengganu menyasar 25 pingat emas melalui 10 acara disertai bagi merealisasikan misi itu.
Pengarah Jabatan Belia dan Sukan Negeri Terengganu itu berkata, seramai 77 atlet akan menggalas cabaran Terengganu pada edisi Para Sukma kali ini bagi membaiki pencapaian kedudukan kelima pada empat tahun lalu.
“Persiapan atlet Para Sukma Terengganu banyak dibantu oleh Persatuan Rekreasi Sukan Orang Kurang Upaya Negeri (Pesron) dan Majlis Sukan Negeri Terengganu (MSNT).
“Acara olahraga, ping pong, boling padang, boccia, catur, boling, angkat berat dan memanah menjadi prospek pingat emas,” katanya selepas menghadiri majlis pelepasan kontinjen Para Sukma Terengganu di Kuala Nerus semalam.
Majlis pelepasan disempurnakan oleh Pengerusi Jawatankuasa Belia, Sukan dan Badan Bukan Kerajaan negeri, Wan Sukairi Wan Abdullah.

Mohd. Izwandy berkata, kontijen Terengganu mahu menjadikan temasya tahun ini sebagai pemangkin fasa kebangkitan dan pihaknya menyasarkan untuk membentuk kontinjen yang lebih mantap bagi edisi 2024.
“Juara bertahan Sarawak serta Sabah, Johor dan Selangor pasti memberi cabaran, namun ada peluang untuk tempat keempat atau ketiga.
“Pada temasya Para Sukma 2018, kontinjen Terengganu meraih 28 pingat emas, 16 perak dan 23 gangsa bagi menduduki tempat kelima keseluruhan,” katanya.
Dalam pada itu, Wan Sukairi memberitahu pemenang pingat Para Sukma juga bakal  menerima amaun insentif  sama seperti diterima atlet Sukma pada bulan lalu.
Jelas beliau, kerajaan negeri Terengganu sentiasa mengiktiraf kejayaan semua atlet walaupun atlet kategori Para terletak di bawah kelolaan Jabatan Belia dan Sukan.
“Mereka membawa nama Terengganu, jadi sudah tanggungjawab kerajaan negeri untuk memenuhi keperluan atlet Para dari segi komitmen kewangan atau latihan,” katanya. – KOSMO! ONLINE


Lelaki masak labi-labi selepas jari digigit hampir putus
Oleh KOSMO!

1 November 2022, 8:30 pm
BANGKOK – Seorang lelaki cedera digigit seekor labi-labi liar ketika cuba menangkapnya di sebatang sungai dalam wilayah Kanchanaburi, barat Thailand, lapor laman berita Thaiger semalam.
Anggota penyelamat bergegas ke daerah Tha Maka selepas menerima laporan mengenai seorang individu digigit oleh labi-labi.
Setelah tiba di lokasi kejadian, mereka mendapati Prayap, 60, terbaring di atas tanah, menangis kesakitan dan dalam keadaan terkejut. Labi-labi itu masih menggigit tangannya dan tidak mahu berganjak.
Pekerja-pekerja penyelamat mengambil masa 10 minit untuk melepaskan jari Payap dari rahang labi-labi itu tetapi mangsa mengalami kecederaan.
Jari tengah Prayap cedera teruk dan pekerja penyelamat berkata bahawa ia perlu dipotong. Namun, pihak hospital berjaya menyambung semula hari yang hampir putus itu dengan 10 jahitan.
Menurut Prayap, dia pergi ke sungai untuk menangkap labi-labi supaya dapat dijinakkan. Dia cuba memberi ia makan dan menyediakan tangki air untuk menempatkannya.

Bagaimanapun, labi-labi itu menyerang Prayap sebaik sahaja dia mengambilnya. Dia cuba melepaskan gigitan tetapi tidak berjaya dan meminta bantuan daripada Yayasan Khun Rattanawut.
Labi-labi itu mati dalam proses mengeluarkan jari Prayap. Apabila pulang dari hospital, dia bersama keluarga memasak haiwan itu dan memakannya. – Agensi


Luahan pembaca: Berlagak tayang income, punca upah rider kurang
Oleh KOSMO!

1 November 2022, 8:43 pm
SAUDARA PENGARANG,
Sikap budak-budak baru nak up (BBNU) dalam kalangan rider dengan menayang slip gaji di media sosial membangkitkan kemarahan penghantar senior.
Bayangkan kerana perangai separuh masak mereka ini telah menimbulkan kesan sampingan kepada kadar upah, harga dan risiko dirompak.
Memang tak salah cari makan sama-sama, tetapi biarlah mereka yang berada di dalam dunia rider mengetahuinya.
Anda ingat mereka yang berada di tampuk T20 peduli pasal upah dan cara hidup M40 dan B40 ketika ini?
Apa yang terlintas di fikiran cuma bagaimana hendak mengisi perut ahli keluarga.

Bukan rider, malah pemandu e-hailing juga terkesan. Bayangkan mereka mempertaruhkan nyawa membawa penumpang. Risiko dirompak dan disamun memang ada.
Jika mereka dilanda musibah, kita tahu pula nak ucap takziah, tapi tanpa sedar sikap menayangkan payslip itulah yang menjadi punca.
Banyak benda hendak ditayang, buat apa beritahu satu dunia. Sudah tidak ada perkara lain nak dibuatkah?
Jika diperhatikan, perangai seperti ini hanya BBNU yang buat.
Orang lama relaks sahaja mereka memerhatikan situasi sambil tangan kemas menggenggam penumbuk. Nasib baik kau jauh mat!
Geram BBNU
Cheras, Kuala Lumpur


Bilionair lepaskan kewarganegaraan Russia
Oleh KOSMO!

1 November 2022, 6:30 pm
PARIS – Bilionair Oleg Tinkov melepaskan kerakyatan Russia miliknya kerana mengecam konflik di Ukraine.
“Saya melepaskan kerakyatan Russia milik saya. Saya tidak boleh dan tidak mahu dikaitkan dengan sebuah negara fasis yang memulakan perang dengan negara jirannya serta membunuh orang awam tidak berdosa setiap hari.
“Saya berharap agar lebih ramai ahli perniagaan Russia mengikuti langkah saya supaya rejim Presiden Vladimir Putin dan ekonominya menjadi semakin lemah dan akhirnya tewas,” kata Tinkov di laman Instagram.
Beliau berkongsi gambar sijil yang mengesahkan perlucutan kewarganegaraan Russia miliknya.
“Saya bencikan Russia milik Putin tetapi sayangkan semua rakyat Russia yang menentang perang gila ini,” tegasnya
Bilionair berkenaan adalah antara taikun yang bermula dari bawah dan mengasaskan bank online, Tinkoff Bank.

Bank itu merupakan antara pemberi pinjaman terbesar di Russia di belakang gergasi perbankan utama seperti Sberbank dan VTB. Tinkoff memiliki sekitar 20 juta pelanggan pada hari ini.
Tinkov mengutuk keras pencerobohan Russia di Ukraine dan menyifatkannya sebagai ‘perang gila’. Beliau juga meminta Barat menamatkan perang tersebut.
Tinkov menjadi sasaran sekatan Britain yang dikuatkuasakan tidak lama selepas konflik Ukraine tercetus awal Februari lalu.
Beliau ditangkap di London pada 2020 berhubung dakwaan mengelak cukai di Amerika Syarikat.
Tinkov kemudian dibebaskan dengan ikat jamin dan dirawat kerana leukemia di London. – AFP


Aplikasi Dr Mommy Baby beri kemudahan ibu bapa moden
Oleh KOSMO!

1 November 2022, 6:08 pm
PETALING JAYA – Dr Mommy Baby, platform sehenti penjagaan kesihatan untuk ibu bapa dan anak-anak, telah memperkenalkan aplikasi mudah alihnya yang menawarkan maklumat terkini kepada pengguna.
Ketua Pegawai Eksekutif dan pemilik jenama Dr Mommy Baby, Dr. Ramzul Adli berkata, informasi yang tersedia dalam platform tersebut meliputi pelbagai perkhidmatan kepada pengguna termasuk rawatan tentang kesuburan,  bersalin dan juga aspek penjagaan kesihatan kanak-kanak yang mana ia sangat bersesuaian untuk memenuhi keperluan dan kehendak ibu bapa moden.
“Dr Mommy Baby adalah platform yang mempunyai pelbagai fungsi yang mungkin berguna oleh ibu bapa. Sebagai contoh, mereka boleh menggunakan platform untuk mencari klinik atau kemudahan perubatan terdekat,” katanya.
Beliau berkata demikian dalam kenyataan bersempena pelancaran aplikasi mudah alih Dr Mommy Baby di sini baru-baru ini.

Selain itu, bersempena pelancaran Dr Mommy Baby, ibu bapa turut dijemput menyertai kempen Care4You yang  mana mereka boleh mengambil bahagian dalam pelbagai jenis aktiviti berkaitan dengan kesihatan seperti pemeriksaan kesihatan kanak-kanak, pemeriksaan dan penjagaan mulut.
Dalam masa yang sama, Dr Malar Santhi Santherasegapan yang juga  seorang pegawai perubatan dan  pempengaruh media sosial telah dilantik sebagai duta jenama Dr Mommy Baby.

Beliau akan menerajui kempen itu bersama 16 pempengaruh lain yang menjiwai semangat menjadi seorang ibu selain berkongsi petua dan maklumat bermanfaat kepada ibu bapa dan anak-anak dari segi fizikal, mental dan emosi.
Di samping itu, satu siri jelajah juga akan diadakan dari Oktober hingga Disember ini untuk meningkatkan kesedaran dan menggalakkan ibu bapa dalam memainkan peranan proaktif dalam memahami kesihatan keluarga. -KOSMO! ONLINE


Kereta hilang kawalan punca wanita kemalangan maut
Oleh TUAN NURHIDAYAH TUAN AB.GHANI

1 November 2022, 6:54 pm
KUALA LUMPUR – Hilang kawalan sebelum melanggar pembahagi jalan menjadi punca kemalangan seorang wanita yang maut dalam kejadian di Kilometer (KM) 2.2 Lebuh Raya Seremban berhampiran susur Desa Waterpark di sini, hari ini.
Ketua Polis Daerah Brickfields, Asisten Komisioner Amihizam Haji Abdul Shukor berkata, pihaknya menerima laporan berhubung kemalangan terbabit kira-kira pukul 10.06 pagi.
“Kemalangan melibatkan sebuah kereta jenis Perodua Kancil yang dipandu oleh seorang wanita tempatan berusia 26 tahun.
“Hasil siasatan mendapati kenderaan terbabit telah hilang kawalan dan terbabas ke bahu kiri jalan lalu melanggar batu pembahagi jalan,” katanya dalam kenyataan hari ini.
Menurutnya, kemalangan berlaku pada pukul 2 pagi ketika mangsa memandu dari arah Tol Sungai Besi menghala ke pusat bandar, Kuala Lumpur.
“Mangsa mengalami cedera parah di kepala telah disahkan meninggal dunia di tempat kejadian oleh pegawai perubatan.

“Kenderaan mangsa turut remuk di bahagian hadapan serta pintu sebelah kanan,” jelasnya.
Tambahnya, kes diklasifikasikan di bawah Seksyen 41(1) Akta Pengangkutan Jalan 1987.
“Siasatan lanjut masih dilaksanakan dan pihak polis akan meneliti rakaman televisyen litar tertutup (CCTV) di lebuh raya tersebut.
“Jika ada sebarang maklumat berkaitan kes ini sila hubungi hotline Polis Brickfields di talian 03- 2297 9222, hotline Polis Kuala Lumpur di talian 03-2115 9999 atau mana-mana balai polis yang berdekatan,” jelasnya. – KOSMO! ONLINE.


PRU15: Ismail Abd. Muttalib dirisik parti lain?
Oleh ABDUL RASHID ABDUL RAHMAN

1 November 2022, 6:14 pm
MARAN – Selepas dikatakan tidak dicalonkan oleh Barisan Nasional (BN) di Parlimen Maran, Datuk Seri Ismail Abd. Muttalib yang dilihat sebagai calon boleh menang kini dirisik oleh parti pembangkang.
Difahamkan sebuah parti Melayu telah menawarkan Ismail untuk mewakili mereka sama ada di Parlimen Maran atau di Dewan Undangan Negeri (DUN) Luit atau Chenor.
Bagaimanapun difahamkan masih tiada apa-apa keputusan yang dibuat oleh Ismail yang dilihat masih menunggu pengumuman pencalonan calon BN pada malam ini
Berdasarkan berita tular menyatakan Ismail yang telah empat penggal memenangi kerusi Parlimen Maran tidak dipilih dan kerusi Parlimen Maran diberikan kepada penyandang Dewan Undangan Negeri Kuala Sentul Datuk Seri Shahaniza Shamsuddin.
Dalam Pilihan Raya Umum Ke-14 Ismail berjaya memperoleh majoriti 3,763 undi apabila mendapat 16,064 undi menewaskan calon Pas, Hasenan Haron yang mendapat 12,301 undi dan calon PKR, Ahmad Farid Ahmad Nordin yang memperoleh 4,360 undi.
Sementara itu Ismail yang ditemui tidak mahu mengulas lanjut mengenai desas desus nama beliau digugurkan sebaliknya menunggu pengumuman yang akan dibuat oleh parti malam ini.

“Benda ini belum pasti, pengumuman belum dibuat, saya tidak boleh cakap apa-apa, masa isytihar nanti kita tahu,”ujarnya. – KOSMO! ONLINE


BN, PN umum calon malam ini | 15 MINIT MMTV 1 November 2022
Oleh KOSMO!

1 November 2022, 6:57 pm


Disebut punca tragedi Itaewon, Yoo Ah-in nafi berada di lokasi
Oleh NUR EMIRA SAIZALI

1 November 2022, 6:47 pm
TRAGEDI meragut ratusan nyawa di Itaewon hujung minggu lalu semakin hangat apabila nama aktor popular Yoo Ah-in dikaitkan sebagai punca.
Memetik laporan media Korea Selatan, timbul dakwaan mengatakan ada sosok selebriti popular membuat kemunculan di lokasi sehingga membuatkan orang ramai berpusu-pusu memenuhi kawasan tersebut.
Bagaimanapun, agensi bintang filem Alive itu tampil menafikan sekeras-kerasnya dakwaan tersebut dengan menyatakan, Ah-in tidak berada di Korea Selatan pada hari kejadian.
“Yoo Ah-in meninggalkan negara (Korea Selatan) pada 29 Oktober lalu dan sehingga saat ini, dia masih berada di luar negara.
“Dia tidak ada hubungan dengan tragedi yang berlaku di Itaewon,” tegas United Artist Agency.
Bukan hanya Ah-in, bahkan dua orang broadcast jockey atau BJ iaitu Seya dan K dikhabarkan menjadi penyebab kekacauan.

Bagaimanapun mereka juga tampil membantah dakwaan tersebut.
Sementara itu menurut polis Seoul, angka kematian meningkat ke 156 orang selepas terdapat seorang lagi mangsa berusia 20-an meninggal dunia ketika dirawat di hospital.
Jumlah mangsa tragedi tersebut kini meningkat ke angka 101 wanita dan 55 lelaki keseluruhannya.
Kejadian yang berlaku sempena pesta Halloween di lokasi popular tersebut turut meragut nyawa pelakon, Lee Ji-an. – KOSMO! ONLINE


PRU15: Amanah Pahang tanding 4 kerusi Parlimen, 16 DUN
Oleh ABDUL RASHID ABDUL RAHMAN

1 November 2022, 6:07 pm
KUANTAN – Parti Amanah Negara (Amanah) Pahang akan bertanding di 16 kerusi Dewan Undangan Negeri (DUN) dan empat kerusi Parlimen di negeri ini pada Pilihan Raya Umum Ke-15 (PRU-15).
Pengerusi Negeri Amanah Pahang, Zulkifli Mohamed berkata, untuk kerusi DUN menyaksikan pertambahan lima kerusi berbanding pada Pilihan Raya Umum Ke-14 manakala bagi Parlimen menyaksikan pertambahan tiga kerusi.
“Amanah akan bertanding di Padang Tengku, Dong, Tahan, Pulau Tawar, Beserah, Tanjung Lumpur, Lepar, Peramu Jaya, Bebar, Chenor, Kerdau, Jengka, Kuala Semantan, Pelangai, Guai dan Tioman.
“Untuk Parlimen, Amanah akan bertanding di Temerloh, Paya Besar, Maran dan Kuala Krau. Ia pertambahan tiga kerusi baru berbanding hanya Temerloh pada PRU-14 lalu,” katanya dalam sidang akhbar di sini hari ini.
Zulkifli berkata, Amanah Pahang hanya mengekalkan tiga muka lama iaitu di DUN Beserah, Tanjung Lumpur dan Jengka manakala lain-lain kerusi ditampilkan calon muka baharu.
“Kesemua calon kita kali ini terdiri daripada calon profesional dan korporat yang akan memberi tawaran terbaik kepada rakyat di negeri ini.

“Kita optimis Pakatan Harapan (PH) di Pahang akan menang banyak kerusi DUN pada PRU-15 ini dan kita bantu PH untuk membentuk kerajaan di negeri ini,”ujarnnya. – KOSMO! ONLINE
Senarai calon Parlimen:
P. 084 PAYA BESAR – AHMAD AZAM MOHAMAD SALLEH, 62
P. 086 MARAN – AHMAD SHUHOR AWANG, 58
P. 087 KUALA KRAU – JUHARI OSMAN, 47
P. 088 TEMERLOH – MOHD. HASBIE MUDA, 35
Senarai calin Dewan Undangan Negeri (DUN):
N03 PADANG TENGKU – RUZI @ NATA YUSUFF, 54
N08 DONG – MOHD. ABD. JAWAAD ABD GHAFAR @ RAZMIN, 37
N09 TAHAN – MOHD. ABD. TALIB MOHD. TAHAR, 59
N11 PULAU TAWAR – NORANI MUHD @ MOHD. ARSHAD, 53
N12 BESERA – ZULKIFLI MOHAMED, 49
N15 TANJUNG LUMPUR – SABRINA MD YUSUFF, 56
N18 LEPAR – MUHAMMAD IBROHIM MAZALAN, 39
N21 PERAMU JAYA – TUGIMON ABDUL HAMID, 64
N22 BEBAR – IBRAHIM SULAIMAN, 64
N26 CHENOR – NOR HISHAM MOHD. SUKI, 48
N28 KERDAU – AHMAD ARIF MD. DAUD, 30
N29 JENGKA – JAMALUDDIN ABD. RAHIM, 56
N32 KUALA SEMANTAN – AZIZUL SHAH MOHD. NOOR, 44
N36 PELANGAI – AHMED WAFIUDDIN SHAMSURI, 27
N37 GUAI – NORAINI ABDUL GHANI
N42 TIOMAN – MOHD FADZLI MOHD. RAMLY, 44


Dua warga Thailand ditahan bawa pistol seludup syabu
Oleh NORLIDA AKMAR IDROS

1 November 2022, 6:42 pm
KUALA PERLIS – Sindiket penyeludupan syabu semakin berani apabila dua suspek warga Thailand didapati membawa senjata api ketika cuba menyeludup 10 kilogram (kg) dadah itu menerusi perairan negeri ini, malam semalam.
Dalam kejadian kira-kira pukul 8 malam itu, Maritim Malaysia (APMM) Zon Maritim Kuala Perlis berjaya mematahkan cubaan dua suspek menyeludup syabu menggunakan bot kayu jenis ekor biawak.
Pengarah Maritim Negeri Kedah dan Perlis, Laksamana Pertama Maritim Romli Mustafa berkata, pihaknya menerima maklumat terdapat sebuah bot kayu enjin bergalah tanpa nombor pendaftaran dalam keadaan mencurigakan.
“Bot itu didapati dalam keadaan bergelap dan sedang bergerak memasuki perairan Perlis dari negara jiran.
“Sebuah bot ronda APMM yang sedang melakukan rondaan diatur gerak ke lokasi dan bertindak mengejar bot suspek selama kira-kira 10 minit,” katanya pada sidang akhbar di sini hari ini.
Kata beliau, bot dinaiki dua lelaki berusia 32 dan 50 tahun yang mempunyai hubungan persaudaraan itu berjaya ditahan di kedudukan kira-kira 14 batu nautika dari barat laut Kuala Perlis.

“Pemeriksaan menemui satu guni berisi 10 bungkusan teh mengandungi 10 kg syabu bernilai RM500,000 disembunyikan di ruang bawah bot.
“Kita turut menemui sepucuk pistol model Colt’s Government bersama satu kelopak berisi lima butir peluru hidup di dalam sebuah beg ,” ujarnya.
Menurutnya, suspek mendakwa diberi upah untuk menyeludup syabu dipercayai untuk pasaran di Pulau Langkawi dengan jumlah dadah dirampas boleh digunakan lebih 50,000 penagih dadah.
“Kita percaya suspek akan memindahkan bekalan dadah ini kepada bot lain, namun tidak sempat,” jelasnya.
Tambahnya, pihaknya juga pertama kali membuat rampasan senjata api daripada penyeludup.
“Kita percaya pistol itu untuk kegunaan penyeludup bagi mempertahankan diri ketika melakukan penyeludupan,” katanya. – KOSMO! ONLINE


PRU15: Minta Zahidi dapat Zahida?
Oleh SYED AZLAN SAYED HIZAR

1 November 2022, 6:00 pm
PADANG BESAR – Khabar angin bertiup kencang mengatakan Ketua Pergerakan Puteri UMNO, Datuk Zahida Zarik Khan akan menjadi calon bagi kerusi Parlimen Padang Besar pada Pilihan Raya Umum Ke-15 (PRU15).
Spekulasi itu mula tersebar sejak kelmarin selepas beberapa sumber mengatakan Zahida bakal bertanding di kerusi tersebut yang disandang Datuk Zahidi Zainul Abidin.
Dakwaan berkenaan semakin kukuh apabila Zahidi mengeluarkan kenyataan agar pucuk pimpinan meneliti semula senarai calon dihantar UMNO Bahagian Padang Besar.
“Kita di Padang Besar telah menghantar senarai lima calon seperti dikehendaki perlembagaan parti bagi menghadapi PRU15.
“Sekiranya lima senarai tersebut tidak terpilih, ia mungkin akan melanggar perlembagaan parti,” katanya yang juga Timbalan Menteri Komunikasi dan Multimedia ketika dihubungi Kosmo! di sini hari ini.
Tambahnya, sekiranya calon luar diletakkan di Padang Besar, ia akan mengakibatkan sokongan berbelah bahagi dan sukar untuk mendapat undi daripada penyokong tempatan. – KOSMO! ONLINE


Kakak dedahkan perangai sebenar Iman Troye
Oleh NUR AL-FAIRUZA SYARFA NOR SAIDI

1 November 2022, 6:39 pm
PETALING JAYA – Meskipun sering menerima kecaman, kakak kepada penyanyi Iman Troye mendedahkan karakter sebenar adiknya yang sangat penyayang melayani keluarga.
Keperibadian penyanyi itu dapat dilihat menerusi sebuah video TikTok menunjukkan Iman, 19, sedang membetulkan posisi anak saudaranya yang tidur di dalam kereta untuk keselesaan.
Menurut kakaknya, Ain Fatiha, pelantun lagu Teman itu merupakan individu yang berjiwa besar dan sangat kuat.
“Kenapa rezeki awak murah sebab awak letakkan keluarga dahulu.
“Bila kena kecam teruk dulu, awak selalu berpesan jangan risau,” kata Ain.
Bagi Ain, dia akan terus menyokong minat dan impian adiknya itu walaupun sering menjadi buah mulut netizen.

Sempat berkongsi kisah, Ain juga meluahkan rasa tidak seronok menjadi sebahagian keluarga selebriti.
Katanya, orang bebas untuk bercakap dan mengecam tanpa mengetahui perkara yang sebenar.
Bagaimanapun tegasnya, semua kecaman tersebut hampir kesemuanya tidak benar.
Sementara itu, menerusi perkongsian Instagram Iman, dia kini dilihat sedang berjinak-jinak dalam aktiviti tanggungjawab sosial korporat (CSR).
Penyanyi lagu Teman itu juga turut meminta cadangan daripada pengikutnya mengenai tempat seterusnya untuk menjalankan kegiatan tersebut.
Rata-rata pengikut memuji sikapnya yang murni itu dan mendoakan kesejahteraan Iman.
Terdahulu, penyanyi itu pernah terlibat dalam kontroversi merosakkan harta benda awam semasa menjayakan penggambaran jenama fesyen muslimah. – KOSMO! ONLINE


PRU15: Ramanan lawan KJ di Sungai Buloh
Oleh MOHD YUNUS YAKKUB

2 November 2022, 11:45 pm
SHAH ALAM – Timbalan Ketua Penerangan I Parti Keadilan Rakyat (PKR), Datuk R. Ramanan dikenalkan sebagai calon Pakatan Harapan (PH) bagi kerusi Parlimen Sungai Buloh dalam satu majlis pengumuman calon PH Selangor di sini sebentar tadi.
Pengumuman pengenalan itu sekali gus menyaksikan Ramanan akan berdepan Khairy Jamaluddin Abu Bakar yang sebelum ini dicalonkan oleh Barisan Nasional (BN) bagi kerusi berkenaan.
Ramanan yang sebelum ini Timbalan Pengarah Strategi merupakan graduan Universiti Teknologi Queensland, Australia dan pernah menimba pengalaman di Amerika Syarikat (AS) sebelum kembali ke Malaysia.
Selain itu, Ramanan juga adalah bekas Bendahari Agong MIC.
Pada Pilihan Raya Umum Ke-14 (PRU14), PH menang besar menerusi R. Sivarasa dari Parti Keadilan Rakyat (PKR) dengan majoriti 26,634. -KOSMO! ONLINE


PRU15: Uncle Kentang tawar diri di Parlimen Puchong
Oleh KAMARIAH KHALIDI

2 November 2022, 9:54 pm
PUTRAJAYA- Selepas tewas percubaan pertama pada Pilihan Raya Kecil (PRK) Dewan Undangan Negeri (DUN) Semenyih tiga tahun lalu, Uncle Kentang sekali lagi menawarkan diri sebagai calon bebas di Parlimen Puchong pada Pilihan Raya Umum Ke-15 (PRU15).
Menerusi kenyataan di laman Facebook hari ini, Uncle Kentang atau nama sebenarnya, Kuan Chee Heng berkata, pengundi di kawasan tersebut harus mempunyai seorang wakil yang mampu membawa suara rakyat ke Parlimen.
“Saya menawarkan suara alternatif bagi rakyat Puchong. Saya dengan rendah diri menawarkan diri sebagai calon bebas di P103 Parlimen Puchong, biar rakyat mendapat suara yang sebenarnya.
“Orang Puchong mempunyai pilihan alternatif. Satu suara yang boleh betul-betul mewakili kamu semua, orang tempatan, mudah di jumpa di mana-mana di Puchong, mesra dan senang mendapat bantuan. Nak ‘sign’ borang, pejabat dekat Puchong Utama sahaja,” katanya.
Tambah Chee Heng, beliau juga pernah menjadi Yang Dipertua Persatuan Ibu Bapa dan Guru selama 14 tahun dan lebih memahami keselamatan serta keperluan masyarakat.
Chee Heng yang juga merupakan aktivis kemasyarakatan turut menyenaraikan contoh-contoh bantuan yang pernah disalurkan olehnya kepada mereka yang memerlukan.

“Saya bukan ahli politik tetapi seorang rakyat yang biasa-biasa yang memahami bila Makcik Kiah tak ada duit bayar bas sekolah anak, tak ada duit bayar bil letrik, bila perlu ambulans, bila perlu katil hospital dan bila sedih melihat anak tak makan,” jelasnya.
Dalam pada itu, Chee Heng memaklumkan, beliau memerlukan ramai petugas sukarelawan untuk hadir ketika proses penamaan calon di Dewan Puchong Indah pada Sabtu ini.
“Untuk kerja sukarelawan, saya perlu sukarelawan yang ramai untuk hadir bersama semasa pencalonan nama di Dewan Puchong Indah. Mari kita bawa sepanduk suara rakyat yang benar-benar mewakili rakyat,” katanya.
Parlimen Puchong merupakan kubu kuat DAP yang ditandingi Gobind Singh Deo sejak tiga penggal yang lalu pada 2008.
Pada PRU-14, Gobind menang dengan majoriti 47,635 undi menewaskan Ang Chin Tat (BN-MCA) yang mendapat 12,794 undi dan Mohamad Rosharizan (PAS) dengan 10,255 undi. – KOSMO! ONLINE


PRU15: Wan Ahmad Fayhsal calon PN Parlimen Machang
Oleh MUHAMMAD AYMAN GHAFFA

2 November 2022, 11:38 pm
KOTA BHARU – Ketua Armada Parti Pribumi Bersatu Malaysia (Bersatu), Wan Ahmad Fayhsal Wan Ahmad diumumkan sebagai calon Perikatan Nasional (PN) bagi Parlimen Machang pada Pilihan Raya Umum ke-15 (PRU15)
Perkara itu disahkan oleh Pengerusi Perikatan Nasional (PN) Kelantan, Datuk Ahmad Yakob dalam Majlis Pengisytiharan Calon PRU15 PN Negeri Kelantan di Dataran Warisan, Stadium Sultan Muhammad IV di sini sebentar tadi.
Wan Ahmad Fayhsal akan melawan Pengerusi Badan Perhubungan UMNO Kelantan, Datuk Ahmad Jazlan Yaakub yang juga penyandang kerusi Parlimen itu dan Mejar Besar Muhammad Seman daripada Gerakan Tanah Air.
Kerusi Parlimen Machang merupakan kubu kuat bagi Barisan Nasional (BN) Kelantan apabila Ahmad Jazlan telah memenangi kerusi tersebut dalam dua kali pilihan raya sebelum ini. – KOSMO! ONLINE


[VIDEO] Lelaki cedera, tayar lori hentam kereta
Oleh MOHD. HUSNI MOHD. NOOR

2 November 2022, 9:49 pm
SEPANG – Seorang lelaki berdepan saat cemas apabila kereta dipandunya tiba-tiba dihentam sebiji tayar lori di Lebuh Raya Elite petang tadi.
Dalam kejadian pukul 2 petang di Kilometer 27.2 Lebuh Raya Elite menghala ke arah utara itu, mangsa yang memandu kereta jenis Perodua Aruz itu turut cedera di muka dan kepala.
Ketua Polis Daerah Sepang, Asisten Komisioner Wan Kamarul Azran Wan Yusof berkata, kejadian berlaku apabila tayar sebuah lori dipandu seorang lelaki tiba-tiba tercabut lalu menghentam kereta mangsa.
Beliau berkata, ketika tiba di lokasi kejadian, pemandu lori mendakwa tayar sebelah kiri tercabut sebelum dia memberhentikan kenderaannya di tepi jalan.
“Pemandu kereta yang cedera telah di bawa ke Hospital Putrajaya untuk menerima rawatan sebelum dibenarkan pulang petang tadi.
“Siasatan mendapati, lokasi kejadian mempunyai tiga lorong jalan dan satu lorong kecemasan manakala, cuaca pula baik dan cerah selain permukaan jalan rata dan kering,” katanya ketika dihubungi hari ini.

Katanya, pihaknya telah mengambil keterangan pemandu lori berkenaan dan lori itu turut ditahan untuk pemeriksaan lanjut.
Wan Kamarul Azran berkata, pihaknya juga akan meneliti rakaman televisyen litar tertutup (CCTV) di lokasi kejadian dan kes disiasat mengikut Seksyen 43(1) Akta Pengangkutan Jalan (APJ) 1987.-KOSMO! ONLINE